Вилоятларда ишлаш ташаббуси билан\nГлавная "БИРЖА" Вилоятларда ишлаш ташаббуси билан\nЮртимизда тиббий хизмат сифатини ошириш, аҳоли саломатлигини мустаҳкамлаш билан боғлиқ масалалар давлатимиз раҳбарининг доимий диққат марказида бўлиб келмоқда. Қисқа фурсат ичида Президентимиз Шавкат Мирзиёев раҳбарлигида соғлиқни сақлаш тизими мутасаддилари билан бир неча маротаба учрашув ўтказилиши, соҳани комплекс ривожлантиришга қаратилган ўттиздан ортиқ фармон ва қарор қабул қилингани ҳам бунинг яққол исботидир.\nУшбу йиғилишларнинг ҳар бирида давлатимиз раҳбари вилоятларда тиббий хизмат сифати ва самарадорлигини ошириш бўйича алоҳида топшириқ ва вазифалар берган эди. Хусусан, жорий йилнинг 18 октябрь куни тиббий ислоҳотлар таҳлилига бағишланган йиғилишда Президентимиз қатъий таъкидлаганидек, аҳолига кўрсатилаётган хизмат сифатининг ҳудудларда етарли даражада эмаслиги тиббиёт олдида турган долзарб масалалардан бири. Тан олиш керак, ҳудудлардан юқори технологик тиббий ёрдам олиш учун Тошкент шаҳрига келиш аҳоли томонидан кўплаб эътирозларга сабаб бўлаётган эди.\nУшбу масалаларни бартараф этиш мақсадида вилоятларда ишлаш ташаббуси билан чиққан етакчи мутахассислардан 134 нафар номзод танлаб олинди. Улар ҳозирда вилоят кўп тармоқли тиббиёт марказларига, жумладан, болалар шифохоналари, эндокринология, кардиология, силга қарши, тери-таносил диспансерлари, онкология маркази филиаллари, юқумли касалликлар шифохоналарида фаолият юритмоқда.\nБу эса ҳудудларнинг ўзида энг ноёб ва юқори технологик операцияларни ўтказиш имкониятини пайдо қилмоқда. Масалан, биргина Самарқанд вилояти мисолида оладиган бўлсак, бу ерда турли ихтисосликдаги 8 нафар малакали мутахассис иш бошлади.\n– Филиалда фаолият бошлаганимдан буён ўтган қисқа вақт ичида илгари фақат пойтахтда ёки хорижда қилинган 4 турдаги энг мураккаб жарроҳлик амалиётларини филиалнинг ўзида ёш мутахассислар билан бирга бажардик, – дейди Республика ихтисослаштирилган онкология ва радиология илмий-амалий тиббиёт маркази Самарқанд филиали директори Миржалол Жўраев. – Мисол учун, қизилўнгач, ошқозон, меъда ости бези, йўғон ичак, жигар саратони хасталикларини самарали даволаш имконияти ошмоқда. Қизилўнгач саратонида аъзонинг 80 фоизини олиб, унинг ўрнига ошқозондан трубка ясаб кўкрак бўшлиғига улаш, жигар саратонида жигарнинг 60-65 фоизини резекция қилиш, сунъий ошқозон яратиш каби ноёб операциялар Самарқанд тиббиёти тарихида илк бор бажарилди. Ҳозирга қадар 22 та шундай операция ўтказган бўлсак, уларнинг барчаси муваффақиятли ўтди. Энди ҳар қандай мураккаб жарроҳлик ишларини филиалнинг ўзида бажариш имконияти борлиги самарқандликларни қувонтирмоқда.\nВилоятларда фаолият бошлаган мутахассисларнинг меҳнатини муносиб баҳолаш мақсадида шу йилнинг 10 ноябрь куни Соғлиқни сақлаш вазирлиги, Бандлик ва меҳнат муносабатлари вазирлиги ҳамда Молия вазирлигининг “Тиббиёт муассасаларини моддий рағбатлантириш ва ривожлантириш жамғармаси тўғрисидаги низомга ўзгартириш ва қўшимча киритиш ҳақида”ги қарори қабул қилинди.\nУнга кўра, республика тасарруфидаги тиббиёт муассасаларидан вилоят тасарруфидаги тиббиёт муассасаларига раҳбар лавозимларга юборилган ходимларнинг тариф ставкаларига 50 фоиз миқдорида ойлик устама тўланиши белгиланди.\nШифокорлик касбининг машаққати, заҳмати, масъулияти катта эканлиги ҳаммамизга маълум. Шу боис, халқимиз саломатлиги йўлида сидқидилдан меҳнат қилаётган тиббиёт ходимлари давлатимизнинг ҳамиша эъзоз ва эътиборида бўлади.


Мастлик ўзбек мардикорларини жиноятга етакламоқда\n13 май 2021, Тошкент вақти: 13:32\nЖанубий Қозоғистоннинг Чимкент шаҳрида ўзаро жанжал вақтида наманганлик 42 ёшли мардикор ўзининг 50 ёшли ҳамюртини тош билан уриб ўлдириб қўйди.\nЖанубий Қозоғистон ички ишлар департаменти матбуот хизмати бошлиғи Салтанат Қоракўзованинг “Озодлик”ка айтишича, қотиллик Чимкентнинг Бўзариқ маҳалласидаги қурилиши битмаган уйларнинг бирида юз берган. Тергов жараёнида наманганлик мардикорлар ароқ ичгани, кейин ўзаро келишмовчилик чиқиб, мастлик устида бири иккинчисини уриб ўлдиргани аниқланган.\nМаълум бўлишича, наманганлик эркаклар Чимкентда бир йилдан буён мардикорлик қилиб келган.\nНаманганлик 42 ёшли мардикорга нисбатан Қозоғистон Жиноят кодексининг “одам ўлдириш” моддаси бўйича жиноят иши қўзғатилган.\nАйни пайтда худди шу модда билан яна бир ўзбек мардикори айбланмоқда.\nЧимкент шаҳрининг Енбикши тумани ички ишлар бўлими терговчиси Ермек Шулдиннинг билдиришича, хоразмлик 37 ёшли мардикор Жанубий Қозоғистон вилоятининг Тулибий туманилик 40 ёшли фуқарони ўлдиришда гумонланиб ҳибсга олинган.\nЧимкент шаҳридаги қурилишлардан бирида кран ҳайдовчиси бўлиб ишлаётган хоразмлик мардикор янги танишган бир аёлни бегона эркаклардан рашк қилиб қотиллик содир этган. У янги танишига тегажоғлиқ қилган эркакни маст ҳолатда тош билан уриб ўлдирган.\nКўриниб турибдики, ўзбек мардикорлари ҳар икки ҳолатда ҳам қотиллик қуроли сифатида тошдан фойдаланган. Яна бир ўхшашлик, ҳар икки жиноят мастлик туфайли содир этилган.\nСалтанат Қоракўзова ўзбек мардикорлари орасида спиртли ичимлик ичгач жиноятга қўл уриш ҳолатлари тез-тез учраб туришини билдирди.


13:59 / 02.06.2017 3100 pdf Ўқиш режими + -\nРўза аҳкомлари ва рўзадорлар учун умумий огоҳлантириш\nКўз эгаларига ибрат бўлиши учун тунни кунга алиштириб қўйган Аллоҳга ҳамдлар бўлсин. Кенгчилик неъмати учун Аллоҳга ҳамд айтиб, шукр қиламан. Ал‑Азиз ва ал‑Ғофир Зотдан бошқа илоҳ йўқдир. У Зот бу дунёни ўткинчи қилиб, охират диёрига ҳозирлик кўришни буюрди.\nНабий ва расулларнинг шарафлиси бўлган набиййимиз Муҳаммад соллаллоҳу алайҳи васалламга, у зотнинг аҳли оилаларига ва содиқ саҳобаларига салоту саломлар бўлсин.\nАлбатта, рўза улуғ ибодатдир. Мусулмон банда рўзанинг баъзи аҳкомларини билиши ва уларда билмай хато қилиб қўйишдан эҳтиёт бўлиши лозим. Огоҳ бўлиш керак бўлган ишлар қуйидагилар:\n1. Рўзадор унутиб, билмасдан ёки мажбуран бирор нарса еса, рўзаси очилмайди.\n«Эй Роббимиз, агар унутсак ёки хато қилсак, (иқобга) тутмагин» (Бақара сураси, 286-оят);\n«Қалби иймон ила ором топа туриб зўрланганлар бундан мустасно» (Наҳл сураси, 106-оят);\n«Билмасдан қилган хато нарсангиз учун сизга гуноҳ йўқ. Аммо дилдан қасд қилган бўлсангиз, Аллоҳ ўта мағфиратли ва ўта раҳмли Зотдир» (Аҳзоб сураси, 5-оят).\nРўзани бузувчи саккиз нарса:\nЖимоъ. Бу иш Рамазон ойи кундузида содир бўлса, рўзанинг қазоси билан бирга катта каффороти ҳам бор: бир қулни озод қилади, агар топа олмаса, кетма‑кет икки ой рўза тутади, буни ҳам бажара олмаса, олтмишта мискинни таомлантиради.\nҚўшилиш, бўса ва қучоқлаганда манийнинг келиши.\nЕйиш ва ичиш – фойдали бўладими ёки зарарлими, ҳукмда баробардир (сигарет каби).\nТаомдан беҳожат қиладиган озиқлантирувчи укол. Чунки у таом ва ичимликнинг ўрнини босади. Аммо озиқлантирмайдиган укол рўзани бузмайди, гарчи у мушакдан ёки вена томиридан қилинса ҳам. Шунингдек, дори таъмини оғзида сезса ҳам, сезмаса ҳам, рўзаси бузилмайди.\nҚон қуйиш. Масалан, рўзадор қувватли бўлиши учун қон қуйиш мумкин эмас.\nҲайз ва нифос қони келиши.\nҲижома қилинганда қоннинг чиқиши. Аммо қоннинг ўзи оқиши, масалан, бурундан ёки тиш тушганда қон келиши рўзани бузмайди. Чунки бу ҳижома эмас.\nҚайт қилиш. Агар одам қасддан қайт қилмаса, рўзаси бузилмайди.\n2. Баъзи рўзадорларни нуқсон ва хатолардан огоҳлантириш:\nКечда ёки тонг вақти киришидан олдин фарз рўза учун ният қилмаслик. Рамазон учун битта ният қилиб қўйса, кифоя.\nСаҳарликни бир ёки икки соат олдин қилиш. Дарҳақиқат, ифторга шошиш ва саҳарликни кечиктиришга тарғиб ворид бўлган.\nКўпгина инсонларнинг ейиш ва ичишда исроф қилишлари. Бу хушуъга сабаб бўладиган шариатдаги рўзага хилофдир.\nДангасалик, уйқу ёки фойдасиз ишлар билан машғул бўлиб, жамоат намозини ўтказиб юбориш.\nТилни тонгдан кечгача лағв сўзлардан, сўкинишдан, ёлғондан, ғийбатдан ва чақимчиликдан тиймаслик.\nҚимматли вақтларни беҳуда ўйинларга, бефойда нарсаларни кўришга, фильмларга, крассвордларга, ҳажвияларга ва кўчаларда беҳуда тентирашларга зое қилиш.\nРамазонда кўп амалларни қилмай ўтказиб юбориш: дуо, зикр, Қуръон тиловати ва нафл намозлар каби ибодатларни бажармаслик.\nЖамоат билан таровеҳ намозини ўқишни ташлаб қўйиш. Имом билан бирга таровеҳ намозини ўқишлик шариатда ворид бўлган.\nМулоҳаза қил! Рамазон ойи бошида намоз ўқувчилар, Қуръон тиловат қилувчилар кўп, бироқ ой охирида уларда ожизлик ва нуқсон пайдо бўлади (яъни, камайиб кетадилар). Аслида ойнинг охирида ойнинг бошидагидан ҳам кўра зиёда бўлиши керак эди.\nХусусан, охирги ўн кунликда тунда бедор бўлмаслик. Набий соллаллоҳу алайҳи васаллам охирги ўн кунликка кирсалар, тунда уйғоқ бўлардилар ва аҳлларини ҳам уйғотардилар ҳамда ибодатга қаттиқ бел боғлардилар.\nРамазон кечасида уйғоқ бўлиб, кейин бомдод намозига ухлаб қолиш. Баъзилар бомдод намозини чошгоҳда ўқийдилар. Бу фарз ибодатга эътиборсизликдир.\nМолида бахиллик. Рамазонда ҳожатмандларнинг ҳожатини ўтамаслик. Бу вақтдаги садақотдаги икки баробар савобни хоҳламайди.\nЗакот. Рамазонга хосланмайдиган намоз ва рўзага яқин фарз ибодатлардан бўлгани билан кўпчилик молиявий закотга эътиборсиз бўлади.\nРўза тутган вақтида, хусусан, ифтор пайтида таом ва ичимлик билан овора бўлиб, дуодан ғафлатда қолади. Бу ҳақда ҳадис ворид бўлган. Албатта, рўзадор учун ифтор пайтида қайтарилмайдиган дуоси бордир.\nРамазонда эътикоф суннатини ўтказиб юбориш. Китобу суннатда охирги ўн кунликда эътикоф ўтириш ворид бўлган.\nКўп аёлларнинг масжидларга зийнатли кийимларда, пардоз билан, хушбўйланиб чиқишлари. Бу нарсалар фитнага сабаб бўлади.\nРамазон кечаларида қаттиқ эҳтиёжи бўлмаса-да, аёлларнинг маҳрамсиз бозорларга чиқишини енгил санашлик.\nАллоҳим, бу ойни омонликда, иймонда, саломатликда ва Исломда тамомлашликни насиб қил! Аллоҳим, рўзамизга ва тунда бедор бўлишимизга Ўзинг муваффақ эт. Аллоҳим, бизларни дўзахдан сақланиб, жаннат даражалари билан мукофотланган кишилардан қилгин. Ота-оналаримизни ва жамики мусулмонларни мағфират эт. Аллоҳим, бизни ватанимизда омонликда қил. Набиййимиз Муҳаммад алайҳиссаломга, аҳли оилаларига ва барча асҳобларига салоту саломлар бўлсин.\n11:54 / 02.06.2017 5657\nСабр уч турли бўлади\n14:24 / 02.06.2017 1934\n2887 16:55 / 27.05.2017\n5657 11:54 / 02.06.2017\n2344 23:36 / 07.06.2017\n2610 17:30 / 16.06.2017


ЎзА - Коронавирусга қарши вакцинани қайси давлат биринчи ишлаб чиқаради?\nКоронавирусга қарши вакцинани қайси давлат биринчи ишлаб чиқаради?\nCOVID-19 вирусига қарши тезлик билан ишлаб чиқилаётган вакцина хавфли эмасми? Вакцинани ким биринчи бўлиб ишлаб чиқади? Ахборот майдонидаги ишончли манбалардан ушбу саволларга жавоб топишга уриниб кўрдик.\nБир қанча давлатларда COVID-19га қарши вакцина тайёрлаш жараёни якунига етмоқда. Кўпгина давлатлар коронавируснинг иккинчи тўлқинида вирусга қарши вакцина билан ҳимоя қилинишга умид қилмоқдалар. Жиддий савол туғилади, рекорд даражадаги қисқа муддат ичида ишлаб чиқилаётган вакцина самарали бўладими?\nРоссия қисқа муддат ичида вакцина устидаги ишларини якунлашини бир неча маротаба маълум қилди. Россиянинг Бош вазир ўринбосари Татяна Голикованинг таъкидлашича ҳозирда вакцина бўйича иккита самарали тадқиқот мавжуд. Улардан бири Гамалеи номидаги Москва эпидемиология институти ва мамлакат Мудофаа вазирлиги ҳамкорлигида олиб бораётган тадқиқотдир.\nГоликованинг сўзларига кўра ушбу институт сентябрда вакцина ишлаб чиқаришни йўлга қўйиши керак. Россиянинг вакцина устидаги иккинчи тадқиқоти Новосибирскнинг «Вектор» марказида олиб борилмоқда. «Вектор» маркази вакцинани сентябрда рўйхатдан ўтказиб, октябрь ойида ишлаб чиқаришни йўлга қўяди.\nЙил якунига бориб, АҚШнинг "Мoderna" компанияси ҳам вакцина ишлаб чиқара бошлашини маълум қилган. Ушбу марказ вакцинаси ҳозиргача 30 минг нафар кўнгиллиларда синаб кўрилган.\nВакцина самарали ва хавфсизлигига тўлиқ ишонч ҳосил қилингач, марказ 10 миллиондан ортиқ миқдорда вакцина ишлаб чиқариши кутилмоқда.\n2020 йил сўнггида Англиянинг Оксфорд университети вакцинаси ҳам тайёр бўлиши кутилмоқда.\nБаҳорда тадқиқотчилар вакцина ишлаб чиқиш ишлари бир йил муддатдан кам бўлмаслигини таъкидлаган эдилар. Эндиликда қисқа муддат ичида коронавирусга қарши вакцина тайёр бўлгани айтилмоқда. Бу вакциналар хавфли ва самарасиз эканлигини англатмайдими?\nМазкур саволга Бирлашган Миллатлар Ташкилоти қошидаги халқаро вакциналар ишлаб чиқариш институти ходими Михаэл Фаворов "Euronews" телеканали мухбирига қуйидагича жавоб берган.\n«Бу саволга аниқ жавоб бериш қийин. Чунки, шу вақтгача ҳеч қачон бунчалар қисқа вақт ичида вакцина ишлаб чиқилмаган ва табиийки унинг натижаси ҳам кузатилмаган. Бироқ, технологиялар ўзгармоқда. 10 йил аввал иложи йўқ бўлган ишлар бугун оддий ҳолга айланмоқда. Вакцинанинг биринчи фаза синовлари кўпинча осон кечади. Энг қийини ва асосийси иккинчи фаза ҳисобланади. Иккинчи фазада вакцина олганларни олти ой давомида кузатиш лозим. Бу фаза синовлари тўлиқ Жаҳон Соғлиқни сақлаш ташкилоти меъёрлари асосида ўтказилиши шарт», дейди институт илмий ходими Михаил Фаворов.\nИлмий ходимнинг қайд этишича, вакцина синов жараёнлари узоқ муддат талаб этгани сабаб ноябрь ва ҳатто январь ойларида ҳам оммавий равишда одамларни эмлаш жараёни бошланмаслиги мумкин. Унинг фикрича синовлар тугагач, вакцина ишлаб чиқариш жараёни ҳам маълум вақт талаб қилади. Ҳамда вакцина тайёр бўлгунича қўйилган талаблар, бир нечта фазали синов жараёнлари уни тўлиқ хавфсизлигини таъминлаб беради.\nШунингдек, Михаил Фаворов"Euronews"га берган интервьюсида Россиянинг Гамалеи номидаги институти ишлаб чиққан вакцинани кўрмагани ва уни самарадорлигини исботлаб беришмаганини маълум қилган. Унинг фикрича мазкур институт вакцинани ҳайвонларга қилиб кўрмасдан, тўғридан-тўғри одамларда синай бошлаган.\nШу билан бирга тадқиқотчи куз фаслида вируснинг иккинчи тўлқини бошланиши эҳтимоли юқори эканлигини айтмоқда. «Кўпинча респираторли яъни нафас йўли вируслари куз, қиш фаслларида кучайиши кузатилади. Коронавирус ҳам бундан мустасно бўлмаслиги мумкин», дейди Михаил Фаворов.


ҚЎРҒОНТЕПА ТУМАНИГА ҲОКИМ ТАЙИНЛАНДИ - AUZ.UZ\nҚЎРҒОНТЕПА ТУМАНИГА ҲОКИМ ТАЙИНЛАНДИ\nХалқ депутатлари Қўрғонтепа тумани Кенгашининг навбатдан ташқари сессиясида ташкилий масала кўриб чиқилди. Унда Андижон вилояти Қўрғонтепа тумани ҳокими лавозимига Набижонов Элёрбек Закирович тайинланди.\nНабижонов Элёрбек Закирович 1979 йилда Қўрғонтепа туманида туғилган. 2000 йилда Андижон муҳандислик-иқтисодиёт институтини кундузги, ҳамда 2014 йил Тошкент давлат иқтисодиёт университетини магистратурасини тамомлаган.\nМеҳнат фаолиятини 2001 йили Ўзбекистон Республикаси Ташқи иқтисодий фаолият Миллий банки Қўрғонтепа филиали мижозларга хизмат кўрсатиш сектори мутахассиси вазифасидан бошлаган.\n2004-2006 йилларда «Ўзбекистон Саноатқурилиш банки» акциядорлик тижорат банки Шаҳрихон филиали ички ҳисоб-китоб сектори архивариуси, бухгалтерия ҳисоби бўлими ҳисобчиси, иқтисодий таҳлил бўлими бошлиғи ўринбосари бўлган.\n2015-2019 йилларда «Ориент Финанс» хусусий акциядорлик тижорат банки ижроия аппарати ижро назорати бўлими бошлиғи ўринбосари-бошқарув раиси ўринбосари ёрдамчиси, ижро интизомини назорат қилиш ва банк хизматчилари бўйича дастлабки маслаҳат бериш бошқармаси бошлиғи ўринбосари лавозимида ишлаган.\nТайинловга қадар Набижонов Элёрбек Закирович, Андижон вилояти Қўрғонтепа тумани «Khantex Group» масъулияти чекланган жамияти кузатув Кенгаши раиси бўлган.\nАндижон вилояти ҳокимлиги Набижонов Элёрбек Закировични янги лавозимга тайинлангани билан табриклаб, фаолиятида улкан муваффақиятлар ва зафарлар тилаб қолади.


21.06.2019 18:55 0 3087\nЖиноят ишлари бўйича Самарқанд вилояти суди апеллация ҳайъати қуйи суд (ЖИБ Самарқанд шаҳар суди) ҳукмини ўзгартиришига тўғри келди. Албатта, биринчи босқич суди чиқарган ҳукмлар юқори инстанцияларда ўзгартирилиши ёки бекор қилиниши табиий жараён. Бироқ юқори босқичларда жазо енгиллиги боис ўзгартирилган суд актлари амалиётда нисбатан кам учрайди-да.\nХуллас, жиноят ишлари бўйича Самарқанд шаҳар судининг 2019 йил 29 майдаги ҳукмига асосан (судья З. Аҳмедова) З. Мардонов Ўзбекистон Республикаси ЖКнинг 104-моддаси 1-қисми (қасддан баданга оғир шикаст етказиш) билан айбдор деб топилиб, унга нисбатан беш йил озодликдан чеклаш жазоси тайинланган. Иш ҳолатига кўра, у 2019 йил 2 февраль куни соат 10:30ларда жабрланувчи Б. Ахмедов билан жанжаллашиб кетади. «Даҳанаки жанг» қўл кўтариш даражасига етиб, натижада жабрланувчи оғир тан жароҳати олади. Жароҳатки, жабрланувчининг юз-кўзи «бежалишидан» ташқари бош мияси чайқалиб, иккинчи бўйин умуртқа танаси синади!\nЕтказилган жазо оғирлиги ва жабрланувчининг даъвоси борлигига қаратмай суд судланувчига юқорида қайд этилганидек, беш йил озодликдан чеклаш жазоси тайинлайди.\nАйтиш шарт, жиноят малакалинишига гап бўлиши мумкинмас. Бироқ жиноятнинг тўғри малакаланиши тайинланган жазода ҳам ўз аксини топиши керак. Бировни уриб, умурқасини синдириш даражасига борган зўравон озодликдан чеклашга эмас, бунданам оғирроғига муносиб. Зеро, Ўзбекистон Республикаси Жиноят кодексининг 8-моддасига кўра: «Жиноят содир этишда айбдор бўлган шахсга нисбатан қўлланиладиган жазо ёки бошқа ҳуқуқий таъсир чораси одилона бўлиши, яъни жиноятнинг оғир-енгиллигига, айбнинг ва шахснинг ижтимоий хавфлилик даражасига мувофиқ бўлиши керак».\nЖиноят ишлари бўйича Самарқанд вилоят суди судьяси Баҳодир Алиқуловнинг «Xabar.uz»га маълум қилишича, «дело» апеллация инстанциясида кўрилиб, ҳукм ўзгартирилди. Яъники, биринчи босқич суди тайинлаган «беш йил озодликдан чеклаш жазоси» бекор қилиниб, судланувчига нисбатан уч йил озодликдан маҳрум қилиш жазоси тайинланди.\nЖазо ўзгартирилиши муносабати билан З. Мардонов дарҳол қамоққа олинди.\nжиноят Самарқанд суд қамоқ


Луқмон Бўрихон. Болтабойнинг боласи (ҳикоя) | www.ziyouz.uz\nБош саҳифа Ўзбек насри онлайн антологиясиЛуқмон Бўрихон (1965)Луқмон Бўрихон. Болтабойнинг боласи (ҳикоя)\nТеваракдан аллақандай дори-дармонларнинг ачимсиқ иси анқийди.\nЕлкасига елвагай ташланган оппоқ халат тугмасини асабий ўйнаган кўйи шифохона йўлагида бетоқат юриниб турган Қаюм Очилович Идрисов қаршисидаги ойнабанд эшикка тез-тез умидвор кўз ташлаб қўярди. У ён-бу ён сассиз, шарпасиз ўтиб қайтаётган ҳамширалар, хизматчилар сийрак сочларига қуюқ оқ оралаган, пўрим уст-бошли, амалдорнусха бу кишига беихтиёр бош ирғаб салом беришади. Хаёллари паришон Қаюм ака эса уларни деярли пайқамайди.\nБир пайт ойнабанд эшик оҳиста очилиб, кўкиш либосли, ялпоқ юз, қийиқ кўз шифокор ҳорғин чиқиб келди.\n– Қалай, янгангиз яхшими? – деб сўради Қаюм Очилович унга юзланиб.\nШифокор хомуш бош чайқаган кўйи эшигига “Бош врач” деб ёзилган хона томон юрди. Қаюм Очилович хавотир билан унга эргашди.\n– Ҳозирча зарур муолажаларни қилдик, ака, – деди шифокор баланд суянчиқли стулига ўйчан ўтираркан, – лекин янгамни Тошкентга олиб боришингиз керак. Зудлик билан. Биласиз, пойтахтда имкониятлар кенг, машҳур мутахассислар бор.\n– Масалан, сиз кимни тавсия қилишингиз мумкин?\nБош шифокор ўша ўйчан қиёфада стол устидаги қоғоз тахламларини нари-бери сурди.\n– Масалан…академик Восиловни, ёки… ўзимиздан чиққан профессор Мойлиевни…\n– Мойлиевни?! – Қаюм Очилович ўтирган жойида бир сапчиб тушди. – Анови Болтабойнинг боласини айтаяпсизми?\nБош шифокор мамнун бош ирғаганича жилмайди.\n– Ҳа ўшани. Адашмасам, у киши сизга ҳамқишлоқ…\n– Ҳамқишлоқмас, – Қаюм Очилович ғижинганнамо қўл силтади, – қизилқоқлик, биздан нарида.\n– Ҳа, энди-и… барибир сизга ҳам, бизга ҳам ҳамқишлоқ саналади-да, ҳаммамизнинг фахримиз, ёш бўлса ҳам республикада кўзга кўринган кардиологлардан.\n– Масалан, менинг фахрим эмас, сохта бир профессорча-да у! Ҳаммани лақиллатиб юрибди. Бор-йўғи бир боғбоннинг боласи, нонини аранг топиб еб юрганлардан, бунақалардан илмдор врач чиқишига, масалан, мен ишонмайман.\nБош шифокорнинг юз-кўзида олис пойтахтдаги ҳамкасбига эъзоз-эҳтиром балқиб турган бўлса-да, аммо қаршисидаги амалдордан қўрқиб ортиқча тортишувга ботина олмади.\n– Бу менинг фикрим, – деб минғирлабгина қўйди.\n– Масалан, бизнинг фикримиз бошқача, – дея қад керди Қаюм Очилович, – янгангизни бирор бир чет мамлакатда даволатиш ниятидаман, масалан… Германиядами, Исроилдами, бунга сиз сиз нима дейсиз, масалан?\n– Ихтиёрингиз, лекин хорижда даволатиш осонмас, серхаражат, серташвиш иш.\n– Бу ёғини ўзимга қўйиб бераверинг.\n– Биламан, балки сиздай мартабали кишига қийин бўлмаслиги мумкин, лекин ўзимизда зўр мутахассислар турганда, бошқа мамлакатни кўзлаш, менимча, оқилона ечим эмас.\nҚаюм Очилович яна тутоқиб кетди.\n– Зўр мутахассис деганингиз ўша Болтабойнинг боласими? Масалан, мен бундай мишиқиларни бир тийинга ҳам олмайман.\n– Ихтиёрингиз, – бош шифокор вақти зиқлигига ишора қилгандай қўл соатига кўз ташлаб қўйди, – хуллас, янгам яна уч кунча бизда ёта туради, кейин уйга кетишига рухсат берамиз, шу орада ўзингиз бирор қарорга келарсиз, ака.\n– Хўп, бугуноқ масалага киришаман.\nҚаюм Очилович иддао билан ўрнидан турди-да, эшик томон юрди.\nЎша Болтабой деганлари аслида Қаюм Очилович Идрисовга она томондан қандайдир томирлари туташган, узоқ қариндош ҳисобида эди. У бутун оиласи билан Калтақир этагидаги боғда ишлайди, ўша ердаги бир парча томорқани тирноқлаб амал-тақал тирикчилик қилади. Қишин-ёзин эгнидан оҳорсиз, олача тўн тушмайди, қари эшагини қичаб боққа бориб-келиб юради. Бу аслида бадавлат одам, қурумсоқлигидан юпун-ювош юради, деб кулишади кўплар. Ҳазил-мазах билан унинг исмига атай “бой” қўшиб “Болтабой” деб аташади. Шунинг учун ҳам бутун уруғ-аймоғи билан ўқимишли, баланд курсилардан тушмаган Идрисовлар Болта аканинг қариндошлигини тан олиш нари турсин, кўрганда терс қараб ўтишга ҳаракат қилади. Аммо қари боғбон аҳён-аҳён боғнинг мева-чеваларидан, томорқанинг сабзавотларидан кўтариб, қийшайибгина дарвоздан кириб келади. Кенг-мўл ҳовлидаги чорпояга омонатгина кет қўйиб, узундан-узоқ дуо қилади, ундан-бундан суҳбатлашган бўлади. У ҳар гал қоп қўлтиқлаб уй ёнида қора берганида Қаюм Очиловичнинг афти буришади, ҳойнаҳой, бирор юмуш билан келган бўлса керак, деган ўй хаёлидан ўтади. Аммо Болта ака бу узоқ қариндошидан шу пайтгача ҳеч қандай илтимос қилган эмас. Андак ўтиргач, индамайгина ортига қайтиб кетади. Шу қурумсоқ чолнинг кенжа ўғли тиббиёт институтига ўқишга кирибди, деган хабар бир замонлар Қаюм Очиловичнинг ҳам қулоғига етгандай бўлган эди. Аммо унчалик эътибор бермади. Бузоқнинг югургани сомонхонагача, деб димоғида кулибгина қўйди. Во ажаб, ўша бола бугун машҳур, ҳозиқ шифокор бўлиб кетган эмиш!\n“Йўқ, мен бундай фирибгарларга ишонмайман, – дея хаёлидан ўтказди Қаюм ака баттар тажанглашиб. – У шохида юрса, мен баргида юраман”.\nЁн-атроф кеч кузнинг сарғиш-қизғиш бўёғига беланиб ётар, куни кеча шаррос қуйиб ўтган ёмғирда ивиган дов-дарахтлар дийдирабгина турарди.\nҚаюм Очилович шифохона эшигидан чиқиши биланоқ пойтахтда яшайдиган ўғлига қўнғироқ қилди.\n– Хуршиджон, – деди у узун-қисқа салом-аликдан сўнг, – масалан, Германиягами, Исроилгами, зудлик билан учишга тўғри келяпти.\n– Тинчликми, дада?\n– Биласан-ку, онангнинг юрагида дард бор, масалан, кеча шу яна хуруж қилиб қолди. Ҳозир туман шифохонасида ётибди.\n– Аҳволлари яхшими? – Хуршиднинг товуши титраб эшитилди.\n– Ташвишланма, ҳозирча тузук. Ўғлим, онангни хорижда даволатиб келсак, дегандим, масалан.\n– Яхши бўларди, дада! Энг зўр кардиологлар Германияда деб эшитганман.\n– Балли, болам. Ўша ёққа учадиган самолётга билет-милет топиб қўйгин.\n– Дада,-деб кулди Хуршид,-у ёққа тўсатдан бориб бўлмайди.\n– Нега? Масалан, нима қилиш керак?\n– Мен аввал интернет орқали бизга керакли манзилни топиб, хат жўнатай, мурод-мақсадимизни тушунтирай, сўнг уларнинг жавобига қараб иш тутамиз.\nКомпьютер, аудио-ведио, интернет деган замонавий дахмазалар аксарият катта авлод вакиллари каби Қаюм аканинг ҳам энсасини қотириб, ғашини қўзғар эди. Шу боисдан ҳам ўғли ҳозиргина тилга олган юмушлар ўта мураккаб, бош оғриқли масаладек туюлди.\n– Хуршид, – деди у бўшашиб, – сен айтган ишлар қанча вақтни олади, масалан… уни ким бажаради?\nОтасининг довдирашини сезиб турган Хуршид завқ билан кулди\n– Дада, қўрқманг, бу кўп вақтни олмайди, нари борса, икки кун ичида ўша манзилларни топиб, хат жўнатаман, ҳаммасини ўзим бажараман.\n– Ўзинг бажарасан?! Сен… сен, масалан, улар билан қандай тиллашасан?\n– Дада, мен немис тилини яхши ўрганиб олганман. Улар билан ўзим гаплашаман.\nЭшитганларидан Қаюм аканинг бутун вужуди яйраб кетди.\n“Мана, ҳақиқий ўқмишли бола! – хаёлидан чақмоқдай чақиб ўтди унинг. – Аллақандай кетмончилардан эмас, Идирисовлар зурриётидан! Худди шундай фарзандлардан умид қилса бўлади. Институтни битирган йили русча, туркчани қойиллатарди, мана, ишга кирар-кирмас, немис тилини ҳам ўрганиб олибди, баракалла, ота ўғил, баркалла!”\n– Дада, нега индамайсиз, дада?\nХуршиднинг хавотирли товушидан ҳушёр тортган Қаюм ака телефонни лаб-даҳанига босиб, хушхандон қичқирди:\n– Эшитаяпман, ўғлим, эшитаяпман, гапиравер.\n– Хатимнинг жавоби ўн кунлар ичида маълум бўлса керак\n– Яхши, ўша пайт ёнингга бораман.\n– Овора бўлиб юрманг, дада, телефонда гаплашиб қўя қоламиз.\n– Э-э-э… боравераман, масалан, сени, неварачамни соғиндим.\n– Ҳа-а… унда ўзингиз биласиз.\nҚаюм Очилович, чиндан ҳам, ўз билганидан қолмади.. Ўн кун кутишга сабри чидамай, ҳафта охирида пойтахтга кириб борди.\nУлкан шаҳар минг-милилон чироқлар ёғдусида яшнаб, ярқираб ётарди. Кенг, равон кўчаларни тўлдириб, чинқирганча елиб ўтаётган авто- уловлар оқимидан бош айланади.\n– Ҳали жавоб келмадими? – деб сўради у ўғлини қучиб, алқаб, эркалаб бўлгач. – Бу немисларингни қистаб турмасанг, қимирлашмайди-ёв..\n– Кеча қараганимда жавобга кўзим тушмади, мана, ҳозир яна кўрамиз.\nХуршид шинамгина хона бурчагидаги компьютер тугмаларини босди. Қаюм ака унинг ҳар бир хатти-ҳаракатини завқ билан кузатиб турар, кўнглида мамнуният, ғурур мавжланар эди.\nШу орада дастурхон ёйиб, қанд-қурс келтирган келин норизо бош чайқади.\n– Дадам йўлда чарчаб келганлар, кейинроқ ковлайсиз шу матоҳингизни.\n– Келинжон, майли, халақит берманг, би-ир қараб кўрсин-чи, – деди Қаюм ака ёстиққа ёнбошлаб.\n– Дада! – ногоҳ қичқириб юборди бир пайт Хуршид. – Ана, жавоб келибди!\nҚаюм Очилович ўтирган жойидан ўрмалаб компьютерга яқинроқ борди.\n– Қани?! Қани, кўр-чи, нималар ёзибди, масалан…\nХуршид мониторда пайдо бўлган немисча матнни ҳижжалаб ўқишга тутинди. Отаси гоҳ унга, гоҳ экранга бетоқат кўз ташлаб турарди.\n– Нималар ёзибди, тезроқ айтсанг-чи?\nАнчадан сўнг Хуршид отасига таажжуб аралаш хаёлчан тикилди.\n– Гапира қолсанг-чи, масалан, нега сўнарасан? – деди Қаюм ака баттар бетоқатланиб.\n– Бир йил аввал бизда малака ошириб кетган тошкентлик профессор Мойлиевга учрашинглар, у барча муаммоларингизни ҳал қилиб беради, дейишибди.\n– Нима?! – Қаюм Очилович бир сапчиб тушди, – Мойлиевга?! Анови Болтабойнинг боласигами?!\nХуршид ҳануз хаёлчан, бош ирғади.\n– Ҳа, Эрназар Болтаевич Мойлиевга, ана, ишонмасангиз, ўзингиз қаранг, аниқ-тиниқ манзиллари билан ёзиб қўйилган. Марказий Осиёдан бизга мурожаат қилган барча беморларни ўша профессорга йўллаяпмиз, Эрназар Болтаевич етук мутахассис, деб ёзишибди.\nҚаюм Очилович ҳеч нарсага тушунмаса-да, ўғли ишора қилган, экран ёруғидан ёғдуланиб турган битикларга бир зум анграйиб қаради.\n– Бундан чиқди… бундан чиқди, масалан… унга ҳатто немислар ҳам тан берган экан-да, а, – деди аранг ғудраниб.\n– Ҳа, шунга ўхшайди.\nШу пайт хонтахта устида ётган Қаюм аканинг қўл телефони жиринглаб қолди. Аммо ўз хаёллари билан андармон ота уни пайқамади. Хуршид узатиб, телефонни қўлига олди.\n– Дада, онам қўнғироқ қиляпти, гаплашасизми?\nҚаюм Очилович ҳардамхаёллик билан телефонни қулоғига тутди.\n– Ассалому алайкум, яхши етиб олдингизми, дадаси?\n– Хуршиджон, келиним, неварам қалай? Ўйнаб-кулиб ўтиришган эканми?\n– Ҳа, ҳаммалари тузук, сенга кўпдан-кўп салом айтишяпти.\n– Саломат бўлишсин, ило-ё, ҳалиги… – деб бир зум жим қолди она, – ҳалиги, Хуршиджоннинг хатига жавоб келибдими?\n– Ҳа, келибди, онаси, келибди. Германияга овора бўп юрманглар, масалан, Тошкентда жуда зўр дўхтур бор, ўшанга учрашинглар, масалан, унга биз ҳам тан берганмиз, деб ёзишибди.\n– Ким экан ўша дўхтур, дадаси?\n– Профессор Мойлиев!\n– Ия?! Анови Болтабойнинг боласими?\nҚаюм Очилович виқор билан томоқ қириб олди.\n– Са-ал ўйлаброқ гапирсинлар, Болтабой эмас, Болтабой тоға денг, ахир. Масалан, у бизнинг она уруғдан-а… Палаги тоза кишилар…\n← Аввалги Аввалги Мадхав Прасад Гимир (1919)\nКейинги → Кейинги: “Синьхуа” – давр билан ҳамқадам агентлик


Ота-она олдидаги бурчимиз « Ўзбекистон Халқ Ҳаракати\nОта-она олдидаги бурчимиз\n01 March 2014 - 9:33\nАслида нималардан иборат?\nШарқ дунёсидаги кишилар Ғарб олами халқларидан ота-онага бўлган ҳурмати, эътибори билан ҳам фарқ қилади. Шарқда инсонлар ота -оналарига нисбатан катта меҳр-оқибат кўрсатадилар. Жуда қадимдан шундай бўлиб келмоқда ва бу туйғуси бола ёшлик чоғидаёқ унинг онгида шакллантирилади.\nОта-она хизмати фарзанд учун шарт бўлган амалдир. Аллоҳ таоло бу ҳақда шундай дейди:\n“Раббингиз, ўзига ибодат қилишингизни ва ота-онага яхшилик қилишни буюрди. Агар уларнинг бири ёки ҳар иккиси ҳузурингда кексалик ёшига етсалар, уларга “ Уф” дема ва жеркима. Уларга (доимо) ёқимли сўз айт! Уларга меҳрибон бўл, хорлик қанотини паст тут ва (дуода) айт:\n“Эй Раббим! Мени (улар) гўдаклик чоғимда тарбиялаганларидек, сен ҳам уларга раҳм қилгил!”.( Исро сураси. 23-24 оят).


«ҲУНАРМАНДЛАР КИЧИК ИҚТИСОДИЙ ЗОНАСИ» - Ўзбекистон овози газетаси\n«ҲУНАРМАНДЛАР КИЧИК ИҚТИСОДИЙ ЗОНАСИ»\nянги иш ўринлари яратади, миллий ҳунармандчиликни ривожлантиришга хизмат қилади\n«Теримиз ҳалол меҳнатда қотган. Бугунги кунда ота-боболаримизнинг ҳунари темирчиликни давом эттириб, фарзандларимизга ҳам ўргатяпмиз. Биласизми, бизни бир масала кўп йиллардан буён ўйлантириб келарди. Устахонамиз ўзимиз яшаётган ҳовлида жойлашган. Табиийки, темирга ишлов бериш жараёнида қўни-қўшниларга озор бериб қўядиган вазиятлар бўларди. Яна оилавий тадбиркор сифатида рўйхатдан ўтиб, меҳнат дафтарчаси юритилишини, ўз устахонам бўлишини орзу қилардим. Бугун мана шу ниятларимиз амалга ошмоқда. Бунда Ўзбекистон ХДП ташаббус кўрсатаётганидан хурсандмиз...».\nБу бувайдалик ҳунарманд Баҳодиржон Хотамовнинг сўзлари. Бугун Бувайдада унга ўхшаган кўплаб инсонлар Халқ демократик партияси фаолиятидан мамнун.\n— Партия ташкилоти ходимлари, депутатлар кўпроқ аҳоли орасида юриши керак, — дейди Халқ демократик партияси Бувайда туман кенгаши раиси Ҳабиба Тошматова. — Шундагина чекка ҳудудларда истиқомат қилаётган аҳолини айнан қандай масалалар ўйлантираётганини билади. Ҳақиқий ҳолатни кўзи билан кўриб ҳис этади. Янгиқишлоқ МФЙ Оқтом қишлоғида бўлганимизда ҳам биз буни юракдан ҳис этдик. У ердаги опа-сингилларимиз билан дилдан суҳбатлашдик. Улар ўзларининг турмуш тарзлари, қизиқишлари, муаммолари хусусида гапириб беришди.\nҲудудда 70 дан ортиқ оила темирчилик билан шуғулланиб, рўзғор тебратар экан. Ўйлантирадиган томони шундаки, улар уй шароитида ва ҳеч қандай техника хавфсизлиги, санитария-гигиена талабларига жавоб бермаган ҳолда фаолият юритиб келишган. Яна бир жиҳат. Темирга олов билан ишлов берилади ва шу боис ҳунармандлар кўп миқдорда кўмирдан фойдаланишади. Бунинг оқибатида атроф-муҳитга жиддий зарар етиб, инсонлар саломатлигига ҳам ўз таъсирини ўтказаётганди. Шунингдек, усталар меҳнат дафтарчаси юритилмаётганидан ташвишда эдилар. Юқоридаги масала юзасидан халқ депутатлари туман Кенгаши депутатлари билан маслаҳатлашдик. Депутат Химилахон Абдукаримова мазкур муаммодан яхши хабардорлигини, масала ечимини ортга суриб бўлмаслигини таъкидлади.\n— Ҳудуддаги 20-мактаб директори лавозимида фаолият юритаман, — деди халқ депутатлари Бувайда туман Кенгашидаги ЎзХДП гуруҳи аъзоси Химилахон Абдукаримова. — Ўқувчиларнинг оилавий шароитидан яхши хабардорман. Агар депутат этиб сайлансам, шу муаммони ҳал этаман, деб аҳд қилгандим. Негаки, бу ҳолат ўқувчиларнинг таълим олишига ҳам ўз таъсирини кўрсатаётган эди.\nТуман партия кенгаши раиси Ҳабиба Тошматова билан вазиятни чуқур ўргандик. Биласизми, бувайдаликлар республикамизнинг бир қанча вилоятларига темирчилик маҳсулотларини етказиб беришади. Демак, уларга эҳтиёж катта. Шуни ҳисобга олган ҳолда ҳунармандларнинг фаолиятини қонуний йўлга қўйиш, меҳнат дафтарчалари юритиш, талабга жавоб берадиган меҳнат шароити яратиш зарур. Бу ҳақда туман ҳокими Б. Ибрагимов номига депутатлик сўрови юбордим. Ҳоким масалага ижобий муносабат билдириб, дахлдор ташкилотлар раҳбарлари билан мўлжалланган жойга борди. Ҳатто вилоят ҳокими Шуҳрат Ғаниев ҳам бунга эътибор қаратиб, қўллаб-қувватлади. Айни вақтда қурилиш ишлари бошлаб юборилган. Ирригация тизимлари туман бўлимига қарашли, фойдаланилмай турган 60 сотих майдонга эга эски гараж биноси туман захирасига ўтказилди. Сўнгра шу жойда “Ҳунармандлар кичик иқтисодий зонаси” ташкил этишга кўрсатма берилди. Ҳозирги пайтда туман ҳокимлиги, давлат солиқ инспекцияси туман бўлими, “Ҳунармандлар уюшмаси” туман ташкилоти ва бошқа тегишли муассасалар вакилларидан иборат комиссия тузилган. Улар ҳудуддаги миллий ҳунармандчилик объектларини рўйхатга олиш, меҳнат дафтарчаси юритиш ва бошқалар устида иш олиб боришмоқда. Ижтимоий инфраструктурани яхшилаш тадбирлари ҳам амалга оширилмоқда.\nМустақиллигимизнинг 29 йиллиги арафасида бунёд этилаётган ушбу иншоот туманимиз иқтисодиётини ривожлантириш ва аҳоли бандлигини таъминлаш учун хизмат қилади, деб ўйлайман. Шунингдек, мактаб ўқувчиларини 7-синфдан бошлаб касб-ҳунарга йўналтириш, устоз-шогирд анъаналарини йўлга қўйиш имкони яратилади.\n— «Ҳунармандлар маркази» очилишини эшитиб, айниқса, биз аёллар жуда хурсанд бўлдик, — деди «Жийдали» қишлоғида истиқомат қилаётган Нафисахон Маҳмудова. — Болғанинг темирга урилган овози эрта тонгдан бошланиб, кун ботганда тинади. Бир томондан тонна-тонна кўмирни эплаш қийин. Балки ишонмассиз, унинг исидан баъзан бош айланади. Шамол турганда кўмир кукунлари уйнинг ичигача учиб кирарди. Ҳовлидаги бесаранжомликни айтмайсизми? Энди бу қийинчиликлар тугаб, маҳалламиз аёлларининг елкасига шамол тегадиган бўлди.\nБугун Бувайдада амалга оширилаётган ислоҳотлар барча фарғоналикларнинг кўнглига кўчган. Халқ демократик партияси эса ҳар бир ҳудудни ўрганиб, аҳоли фикр-мулоҳазаларидан келиб чиқиб, бошқа жойларда ҳам бундай ташаббусларни илгари суришга қарор қилган.


07.02.2019 12:52 0 425\nРоссия президенти Владимир Путин Туркиянинг айрим тоифа фуқаролари учун виза тизимини бекор қилиш ҳақида фармон чиқарди. Унга кўра, махсус паспорт эгалари, профессионал ҳайдовчилар ва халқаро ташувчилар Россия ҳудудига визасиз кириш имкониятига эга бўлди.\nУшбу ҳужжат Туркия томонидан катта хурсандчилик билан қарши олинди. «Музокаралар давом этмоқда. Умид қиламизки, Россия бора-бора фуқароларимиз учун виза тизимини батамом бекор қилади. Бунинг устида қаттиқ ишлаяпмиз», дейилади Туркия ташқи ишлари вазирлиги мабуот хизмати тарқатган баёнотда.\nВладимир Путин Туркия виза


Қиш фаслида товуқларни парваришлаш – Tadbirkor-Fermer\nҚиш фаслида товуқларни парваришлаш\nТовуқлар қиш фаслига ўтиб олишганидан сўнг уларга нима керакли ва нималар мавжудлигини билиб оламиз. Товуқларни парваришлаш қиш фаслида ҳам бир хил давом этади, аммо баъзи бир нарсаларни билиб олишимизга тўғри келади. Қиш фасли бизнинг ўлкамизда унча совуқ эмас, қуёш чиқиб исиб кетиши ҳам мумкин. Қиш фаслида товуқлар музлаб қолиши, кунларнинг қисқариши уларнинг яшашини ўзгартириб юборади.\nҚиш фаслида товуқлар қандай қилиб тухум қўйишади?\nОдатда паррандачилик билан шуғулланувчилар товуқлар қишда тухум қўйишмаётганидан арз қилишади. Кўп китоблар ва маълумотларга қараганда товуқлар қишда кам тухум қўйиши ёруғлик етишмаслигидан бўлар экан. Биз буни текшириб кўриш учун товуқни тухумини қишда қўйиб, февралгача жуда яхши сақлаб қолдик.\nБундан билиндики, товуқлар қишда азгина тухум қўйишдан ортта қоладилар. Агар зотли товуқларни айтадиган бўлсак, қишда тухум қўйиши камайиши колумбинлар сабаблидир. Товуқлар қишда 1 хафтада 4-5 марта тухум қўйишди, ёзда эса 6-7 марта. Леггорн ва маран зотли товуқлар ёз фаслида 6 марта, тухумлар сони 13та 2 хафтада тухум қўйишди. Браун зотли товуқ ( жигарранг тусли) хам ойига 1 та кам тухум қўйади. Бу зотлар тухум қўйиш учун энг яхши зотлар хисобланади. Паррандачилар нега арз қилишлари, уларнинг ҳар хил зотларни боқишида бўлса керак.\nҚиш фаслида товуқларнинг тухум ҳосилдорлигини сунъий ошириш учун ёруғликни кўпайтириш керак. Бу усул унчалик тўғри хисобланмайди. Яхшиси товуқларни табиийликка фасллар ўзгаришига ўргатиш керак. Амалда товуқлар қишда керагидан ортиқ тухум қўйиши исботланди, шунинг учун ортиқча ёруғлик талаб этилмайди. 4 кишидан иборат оилага 4та товуқ етарли.\nТовуқлар қиш фаслида қандай озиқлантирилади?\nҚиш фаслида бройлерлар ва тухум қўйувчи товуқларга комбикорм, ўтлар ва сабзавотлардан ташқари уларга дон бериш керак. Донларни пешиндан сўнг товуқлар уйқуга кетишидан олдин сепиб бериш керак. Агарда кечаси жуда совуқ бўлса, товуқларга дон бериш керак. Дон юқори калориялик озиқа бўлиб товуқларнинг музлаб қолишига йўл қўймайди. Асосий рацион комбикормдан ташкил топиши керак. Қиш фаслида товуқларга минерал ва витаминлар жуда зарур.\nҚиш фаслида товуқларни қандай парваришлаш лозим?\nТекширувларга қараганда, қиш фаслида товуқхоналарни тез-тез тозалаб туриш керак. Кун қисқа бўлгани туфайли товуқлар кўпинча хоналарда бўладилар уларнинг ўтириш жойларини алмаштириб туриш керак. Агар инлар ифлос бўлса тухумлар хам ифлосланади ва ёқимсиз ҳолат келиб чиқади. Агарда товуқҳонага сув тушса дархол хўл жойларни қуритишга ёки алмаштиришга харакат қилинг, чунги хўл жойда товуқлар шомоллаши мумкин. Товуқлар ўтириш жойини инини қалинроқ қилиб қўйинг товуқ совумаслиги учун.


Усома ибн Зайд розияллоҳу анҳудан ривоят: «Пайғамбар соллаллоҳу алайҳи васалламнинг қизлари У зотга, тезроқ келинг, ўғлим қабзи руҳ бўлмоқда, деб одам юборди. У зот соллаллоҳу алайҳи васаллам Салом айтиб: «Албатта, олгани ҳам Аллоҳникидир, бергани ҳам Уникидир. Унинг наздида ҳар бир нарсанинг ажали белгилангандир. Сабр қилсин ва талаби савобда бўлсин», деб одам юбордилар. У(қиз) қасам ичиб, албатта, келсинлар, деб одам юборди. Бас, У зот турдилар. У зот билан бирга Саъд ибн Убода, Муоз ибн Жабал, Убай ибн Каъаб, Зайд ибн Собит ва бир қанча кишилар ҳам турдилар. Болани Расулуллоҳ соллаллоҳу алайҳи васалламга кўтариб олиб келинганда унинг жони мешга ўхшаб пўккиллаб қолган эди. Бас, У зотнинг икки кўзларидан ёш оқди. Шунда Саъд: «Эй, Аллоҳнинг Расули, бу нима?» деди.\n«Бу Аллоҳ бандаларининг қалбига солган раҳматидур. Аллоҳ фақат раҳимлик бандаларигагина раҳм қиладир»-дедилар». Бешовларидан фақат Термизий ривоят қилмаган.\nШарҳ: Ўғли жон бераётганда Пайғамбаримиз соллаллоҳу алайҳи васалламнинг ҳузурларига одам юборган қизлари қайси қизлари эканлиги ҳақида турли маълумотлар бўлса ҳам, у Зайнаб розияллоҳу анҳо эканликлари, ўзларининг Абул Осс розияллоҳу анҳудан бўлган Али исмли ўғиллари жон берар ҳолига келиб қолганда оталари, Пайғамбар соллаллоҳу алайҳи васалламнинг ҳузурларига одам юборганлари машҳур. Ушбу ҳадис шарифда таъзияга оид бир қанча ишлар бор. Шунинг учун яхшиси ҳадисдан олинадигон фойдаларга ўтсак:\n1. Фарзанд ким бўлишидан қатъий назар ота-онага суяниши. Бу Зайнаб розияллоҳу анҳонинг ҳолига ўхшаш қийин ҳоларда дарҳол билинади. У киши ҳам боласи оғир ҳолга тушганда оталарига одам юборганлари шундан.\n2. Оғир пайтларда ота-оналар босиқ бўлиб болаларига насийҳат қилишлари кераклиги. Пайғамбаримиз соллаллоҳу алайҳи васалламнинг: «Олгани ҳам Аллоҳникидир, бергани ҳам Уникидир» дейишлари болани берадиган ҳам Аллоҳ, оладиган ҳам Аллоҳ, ҳамма нарса Аллоҳни иродаси ила бўлади, деганларидир. Худди шунга ўхшаш ибора бизда ҳам таъзияларда айтилади. Бу Пайғамбаримиз соллаллоҳу алайҳи васалламнинг ушбу гапларининг гапларининг эркин таржимасидан бошқа нарса эмас.\n3. Оғир ҳолга тушган кишиларни сабрга, бу ҳолатидан савоб касб қилишга чақиришлари кераклиги. Пайғамбаримиз соллаллоҳу алайҳи васалламнинг «Сабр қилсин ва талаби савоб қилсин, деганлари шуни кўрсатади. Ота-оналар ҳатто оилали, фарзандли болаларини ҳам оғир пайтларида сабрга, мусийбатида талаби савоб қилишга чақириб туришлари кераклиги тушунилади.\n4. Пайғамбар соллаллоҳу алайҳи васалламнинг Зайнаб розияллоҳу анҳога юборган одамларидан салом айтиб юборишлари ҳам юксак Исломий одоб намунасидир.\n5. Оғир ҳолатга тушиб қолган кишининг олдида яқин одамлари бориб туриши кераклиги. Пайғамбаримиз соллаллоҳу алайҳи васаллам билан бир неча катта саҳобаларни Зайнаб розияллоҳу анҳонинг уйларига боришлари шуни кўрсатади.\n6. Пайғамбаримиз соллаллоҳу алайҳи васалламнинг жон таслим қилаётган набираларини кўриб, қўлларига олиб кўзларидан ёш тўкилиши У зот соллаллоҳу алайҳи васалламнинг инсонга, болага, набирага меҳрлари қанчалик эканини яққол кўрсатади.\n7. Саъд ибн Убода розияллоҳу анҳунинг Пайғамбаримиз соллаллоҳу алайҳи васалламдаги йиғлаш ҳолини кўриб, «Эй, Аллоҳнинг Расули бу нима? деб сўрашлари улуғ кишилардан баъзи кутилмаган нарса содир бўлса сўраб билиб олиш кераклигини кўрсатади.\n8. Аллоҳнинг иродасига рози бўлган ҳолда бировга ачиниб кўздан тўкилган ёш раҳмат ёши бўлар экан. Бунга ўхшаш ёшни Аллоҳ таоло раҳимдил бандаларига берар экан. Доимо раҳимдил бўлишга уриниш керак экан. Чунки, ҳадиси шарифда айтилганидек, «Аллоҳ фақат раҳимдил бандаларгагина раҳим қиладир».\nАбдурраҳмон ибн Қосим ибн Муҳаммад ибн Абу Бакр розияллоҳу анҳудан ривоят қилинади: «Пайғамбар соллаллоҳу алайҳи васаллам: «Мусулмонларга мусийбатларида уларга мен туфайли етган мусийбат, таъзия бўлсин», дедилар». Имом Молик ривоят қилган.\nШарҳ: Авалло ровий, Абдурраҳмон ибн Қосим ибн Муҳаммад ибн Абу Бакр розияллоҳу анҳу билан яқиндан танишиб олайлик:\nАбдурраҳмон ибн Қосим ибн Муҳаммад ибн Абу Бакр Сиддиқ ал-Қураший тобеинлардан бўлиб, Оиша онамиз ҳаётлик даврларида таваллуд топдилар. Бу киши Мадина аҳлини улуғларидан бўлиб, фақиҳ, тақволи, олим киши эдилар.\nАбдурраҳмон ибн Қосим кўп ҳадислар ривоят қилдилар. Ва ҳадис олимлари, бу киши ривоят қилган ҳадисларни ишончли, деб эътироф этишган.\nАбдурраҳмон ибн Қосим ҳадисларни оталаридан, Саид ибн Мусаййиб, Солим ибн Абдуллоҳ, Умар розияллоҳу анҳунин қуллари Нофеъ, Муҳаммад ибн Жаъфар ва бошқалардан ривоят қилдилар.\nБу зотдан Симон ибн Ҳарб, Убайдулоҳ ибн Умар, Ҳишом ибн Урва ва бошқалар ривоят қилишди. Абдурраҳмон ибн Қосим ҳижратнинг 126 йили Шомда вафот топдилар.\nПайғамбаримиз соллаллоҳу алайҳи васалламнинг вафотлари туфайли етган мусийбат каби мусийбат йўқдир. Бу дунёдаги ҳар-бир мусулмон учун, бу мусийбат ҳар доим энг катта мусийбатдир. Қай бир мусулмонга мусийбат етганда, дарҳол мазкур мусийбатни, Пайғамбар соллаллоҳу алайҳи васалламҳам вафот этганларини ўйласин. Баъзи бирлари унитиб қўйиб, ўзига етган мусийбатни дунёда энг катта мусийбат, деб билаётган бўлса, унга ўзини қаттиқ койитмасликка, мусийбатни каттаси Пайғамбаримиз соллаллоҳу алайҳи васалламнинг вафотлари эканлигига, Пайғамбаримизни вафот этганларидан кейин бошқалар дунёга устун бўла олмаслигига ишора қилиб бошқа мусулмонлар насиҳат қилсинлар. Таъзияда тинчлантириш шундоқ бўлади.\nАбдуллоҳ ибн Жаъфар розияллоҳу анҳудан ривоят қилинади: «Жаъфарнинг ўлими хабари келганда Пайғамбар соллаллоҳу алайҳи васаллам: «Жаъфарнинг аҳлига таом қилиб беринглар. Уларни машғул қиладиган нарса келиб қолди», дедилар». Термизий ва Абу Довуд ривоят қилган.\nШарҳ: Жаъфар ибн Абу Толиб Мўътадаги кофирлар билан бўлган жангда шаҳид бўлганлар. У кишининг ўлимлари ҳақидаги хабар Мадинаи Мунавварага етиб келганда Пайғамбаримиз соллаллоҳу алайҳи васаллам ушбу ҳадисни айтганлар.\nУшбу ҳадисдан мусийбатзодаларга қариндош-уруғлари, яқинлари ва қўни-қўшнилари таом тайёрлаб беришлари лозим бўлади. Чунки, мусийбат билан бўлиб улар ўзларига унча қарай олмайдилар. Иккинчидан, бошқаларнинг эҳтимоми, раҳм-шафқат кўрсатиши мусийбат аҳлига тасалли беради, кўнгилларни кўтаради.\nАбдуллоҳ розияллоҳу анҳудан ривоят қилинади: «Ким мусийбатдаги одамга таъзия изҳор қилса, унга ўша мусийбатзодага берилган ажрча ажр берилади», дедилар». Термизий, Ибн Можа ва ал-Ҳоким ривоят қилинган.\nШарҳ: Суннат бўйича хоҳ дафндан олдин, хоҳ дафндан кейин бир марта таъзия изҳор қилинса бўлди. Умуман мусийбат етган одамга ҳамдардлик қилиш, таъзия изҳор қилиш савобли иш.\nИмом Ибн Можа ривоят қилган ҳадисда: «Қайси бир мўмин ўз биродарига мусийбатида таъзия изҳор қилса, албатта, Аллоҳ унга қиёмат куни каромат кийимини кийдиради», дейилган.\nШунинг учун мусийбат кўрган кишиларга таъзия билдиришга алоҳида эътибор бериш керак.\nСулайсон ибн Бурайда ўз отасидан ривоят: «Пайғамбар соллаллоҳу алайҳи васаллам: «Сизни қабрларни зиёрат қилишдан қайтарган эдим. Батаҳқиқ, Муҳаммадга онасини зиёрат қилишга изн бўлди. Бас, у(қабр)ларни зиёрат қилинг. Албатта, улар охиратни эслатади», дедилар». Бешовларидан фақат Бухорий ривоят қилмаган. Лафз Термизийники.\nШарҳ: Жоҳилият даврида қабрларни улуғлаш, уларга сиғиниш авж олган эди. Аллоҳга ширк келтиришнинг кенг тарқалишига сабаб бўлган энг асосий омиллардан бири ҳам айнан қабрларга сиғиниш бўлган. Шунинг учун ҳам Пайғамбаримиз соллаллоҳу алайҳи васаллам Исломнинг дастлабки даврида мусулмонларни қабрларни зиёрат қилишдан ман қилган эдилар.\nТавҳид ақийдаси кишилар онги ва қалбида мустаҳкам жойлашиб бўлгандан кейин Пайғамбаримиз соллаллоҳу алайҳи васаллам қабрларни зиёрат қилишга изн бердилар. Нафақат изн бердилар, балки амр қилдилар, тарғиб этдилар.\nУшбу ҳадиси шарифда Пайғамбаримиз соллаллоҳу алайҳи васаллам қабрларни зиёрат қилишнинг ҳикматларидан асосийсини эслатиб ўтмоқдалар. У ҳам бўлса, охиратни эслашдир. Охиратни эслаган одам эса, дунёни қўйиб, охиратни ҳаракатини кўпроқ қилади.\nШунингдек, зиёратчининг дуо фотиҳасидан қабрда ётганлар ҳам фойда топадилар.\nОиша розияллоҳу анҳодан ривоят қилинади: «Пайғамбар соллаллоҳу алайҳи васаллам: «Менга Жиброил келиб: «Роббинг сени аҳли бақийъга келиб истиғфор айтишингга амр қиладир», деди.\nМен, дейдилар Оиша розияллоҳу анҳо: «Уларга нима дейман, Эй, Аллоҳнинг Расули?» дедим.\n«Ассалому ала аҳли диёрим минал мўминийн вал муслимийн ва ярҳамуллоҳу ал-мустақдимийна миннаа вал мустаъхирийн. Ва иннаа иншааллоҳу бикум лаҳиқуун», деб айт», дедилар».\nБошқа бир ривоятда: «Ассалому алайкум аҳлиддиёрим минал мўминийна вал муслимийн. Ва иннаа иншааллоҳу бикум лалоҳиқуун. Асъалуллоҳа ланааа ва лакум ал-Офия», дейилган. Муслим ривоят қилган.\nШарҳ: Бақийъ–аҳли Мадинани қабристони бўлиб ким вафот этса ўша ерга кўмилган ва кўмилмоқда.\nДемак, Бақийъга бориб зиёрат қилиб, у ердагиларнинг гуноҳини кечиришни сўрашни Пайғамбаримиз соллаллоҳу алайҳи васалламга Аллоҳ таолонинг Ўзи амр қилган.\nОиша онамиз қабристонга борганда у ерда ётганларга нима дейишни Пайғамбаримиз соллаллоҳу алайҳи васалламдан сўраганлар.\nЎша саломниг маъноси: «Мўминлар ва муслимлардан бўлган диёр аҳлига салом. Аллоҳ биздан ўтганларниб қолганларни раҳим қилсин. Албатта, биз ҳам, иншааллоҳ сизларга қўшиламиз».\nИккинчи ривоятда: «Аллоҳдан бизга ҳам, сизга ҳам офият сўрайман, зиёда қилинган.\nАбу Ҳурайра розияллоҳу анҳудан ривоят қилинади: «Пайғамбар соллаллоҳу алайҳи васаллам мақбарага келдилар ва: «Ассалому алайкум дора қавмин мўминийн. Ва иннаа иншаоллоҳу бикум лоҳиқун», дедилар». Абу Довуд ва Насаий ривоят қилинган.\nШарҳ: Ушбу салом сийғасини ёдлаб олиб қабр зиёрати вақтида айтиш керак. Маъноси аввалги саломнинг маъносига яқин.Ҳар биримиз ушбу муборак дуоларни маъносини англаб ёд олишимиз ва ўз вақтида ўқиб юришимиз лозим.\nИбн Аббос розияллоҳу анҳудан ривоят қилинади: «Расулулоҳ соллаллоҳу алайҳи васаллам Мадина қабрлари ёнидан ўтдилар. Уларга юзлари билан боқиб: «Ассалому алайкум яа аҳал қубур, яғфируллоҳу ланаа ва лакум. Антум салафунаа ва наҳну биласар», дедилар». Термизий ривоят қилган.\nШарҳ: Маъноси: «Ассалому алайкум Эй, аҳли қабрлар. Аллоҳ бизни ҳам, сизни ҳам мағфират қилсин. Сиз ўтганларимизсиз, биз изингиздан».\nЯна ўша кишидан ривоят қилинади: «Пайғамбар соллаллоҳу алайҳи васаллам: «Аллоҳ қабрларни зиёрат қилувчи аёлларни, қабрларга масжид ва чироқлари олувчиларни лаънат қилсин», дедилар». Сунан эгалари ривоят қилган.\nШарҳ: Ушбу ҳадисда аёл кишиларнинг қабрлар зиёратига бориши яхши эмаслиги қаттиқ таъкидланмоқда.\nУламоларимиз, лаънат қабр зиёратига бориб дод солиб йиғлаган, сабрсизлик қилган ва ношаръий, бидъий хатти-ҳаракатлар қилган аёлларга хосдир, дейдилар.\nМазкур нарсаларни қилмай ўзини шарият кўрсатмалари асосида тутган аёллар учун эса қабрларни зиёрат қилиш жумҳур уламолари гапи бўйича макруҳ, Ҳанафий мазҳаби бўйича жоиздир.\nУламоларимиз қабрлар зиёрати Жума, Шанба, Душанба ёки Пайшанба кунлари бўлгани маъқул, дейдилар. Дуо-фотиҳани тик туриб қилинади. Чунки, Пайғамбаримиз соллаллоҳу алайҳи васаллам шундоқ қилганлар.\n«Ясин», «Фотиҳа», «Таборак», «Такосур» сураларини, «Ихлос» сурасини уч ёки етти ёки ўн бир марта ўқиш мустаҳаб. Бу ҳақда ҳадислар келган, дейдилар.\nАҳли сунна ва жамоа уламолари эътиқоди бўйича маййит дунёда қолган аҳли ва ёр биродарларининг ҳол-аҳволини билиб туради. Унга уларнинг ҳоли арз қилиб-кўрсатилиб туради. Маййит уларни кўриб ҳам туради. Яхши нарсалардан хурсанд бўлади. Ёмон нарсалардан хафа бўлади. Бу ҳақида кўплаб ҳужжат, далиллар, ҳадислар келган.\nИмом Аҳмад, Имом Абу Довуд, Имом ибн Ҳиббон ва Имом ал-Ҳокимлар Маъқил ибн Ясар розияллоҳу анҳудан ривоят қилган ҳадисда: «Ўликларингизга «Ясин»ни қироат қилинглар», дейилган. Бу ҳадиси шарифнинг матни ва шарҳи юқорида ўтди.\nИмом Дора Қутний ривоят қилинган ҳадисда эса, ким қабрлар олдидан ўтса ва «Қул ҳуваллоҳу аҳад»ни ўн бир марта ўқиса, сўнгра савобини ўликларга бағишласа, унга ўликларнинг ададича савоб берилади», дейилган.\nЖумҳур уламолари маййитнинг ҳаққига қироати Қуръондан кейин дуо қилган афзал. Чунки қироатдан кейин дуо қабул бўлиши ваъда қилинган. Маййитга дуо манфаат бериши ҳақида ҳеч кимда шубҳа йўқ, дейилган.\nАбу Ҳурайра розияллоҳу анҳудан ривоят қилинади: «Пайғамбар соллаллоҳу алайҳи васаллам оналарининг қабрини зиёрат қилдилар. Ўзлари йиғладилар, атрофидагиларни ҳам йиғлатдилар. Кейин: «Роббимдан у(онам)га истиғфор айтишга изн сўрадим, изн берилмади. Унинг қабрини зиёрат қилишга изн сўрадим. Изн берилди. Бас, қабрларни зиёрат қилинглар. Чунки, у, албатта, охиратни эслатади», дедилар». Муслим, Абу Довуд ва Насаий ривоят қилган.\nШарҳ: Пайғамбаримиз соллаллоҳу алайҳи васалламниг оналарига истиғфор айтишга изн сўраганлари фарзандлик бурчларини чуқур ҳис қилганликларидандир. Изн берилмагани эса, У зотнинг оналари Омина бинти Ваҳбнинг Исломдан олдин ўлиб кетганларидир. Истиғфорнинг шарти Исломдир. Шунинг учун Исломда ўтган ота-оналарга фарзандлари истиғфор айтсалар яхши бўлади.\nПайғамбаримиз соллаллоҳу алайҳи васалламниг оналари қабрини зиёрат қилишга изн сўраганлари, зиёрат қилиб йиғлаганлари ва ўз атрофидагиларни йиғлатганлари ҳам фарзандлик бурчларини чуқур ҳис этганларидандир. Бундан ҳамма фарзандлар ўрнак олишлари керак.\nАҳли сунна ва жамоа уламолари Пайғамбаримиз соллаллоҳу алайҳи васалламниг оналари жаннатидир. Чунки у киши аҳли фитратдир. Аҳли фитрат жаннати бўлишида шубҳа йўқ, дейишади.


Сунъий интеллектнинг инсоният устидан қозонган илк ғалабаси. Гроссмейстер Гарри Каспаровнинг суперкомпютерга қарши жанги ҳақида – AllSportuz.com\nСунъий интеллектнинг инсоният устидан қозонган илк ғалабаси. Гроссмейстер Гарри Каспаровнинг суперкомпютерга қарши жанги ҳақида\nҲозирда шахмат дастурларини енгиш учун инсонда ҳеч қандай имконият йўқ — фақатгина қийинлик даражасини ўзгартирган ҳолда ғолиб бўлиш мумкин.\n25-30 йил олдин ҳаммаси бошқача эди, инсон машина билан тенгма-тенг кураш олиб борган ва ҳатто ижодий ёндашув, ғайритабиий йўллар туфайли ғалаба қозонган.\n1994 йил 31 августда Гарри Каспаров Pentium Genius дастурига имкониятни бой берди. Бу сунъий интеллектнинг классик шахматда (вақт чегарасисиз) инсоният устидан қозонган илк ғалабаси бўлганди. Мағлубиятдан сўнг Каспаров уйида ушбу дастур билан ўн партиянинг еттитасида ғалаба қозонишини айтиб ўтди. Лекин бутун дунё яқин орада шахмат компьютерлари енгиб бўлмас ҳолатга келишини тушуниб етганди.\n1997 йил эса бурилиш нуқтасига айланди — Гарри Каспаров яна мағлуб бўлди. Бу сафар Deep Blue компьютерига.\nКаспаров компьютер уни енга олишига ишонмасди (аввалроқ шундай бўлган эди ҳам)\n1997 йилда Каспаров дунёнинг энг яхши шахматчиси эди. У ҳали сиёсат билан шуғулланмаган, Профессионал шахмат ассоциацияси версиясига кўра дунёнинг энг яхши шахматчиси унвонига сазовор бўлган ва шахмат дастурларига қарши ўйинларда инсоният шарафини ҳимоя қиларди.\n1989 йилда Гарри Deep Thought суперкомпьютерини осонгина мағлубиятга учратган ва машина ҳеч қачон инсонни мағлуб этолмаслигига ваъда берганди.\nАгар компьютер шахматда зўрларнинг зўрини енга олса, ЭҲМ мусиқа яратиш, китоб ёзиш ҳолатида эканини англатади. Бунга ишонгим келмайди. Агарда 2800 рейтингга эга, яъни мен билан тенг компьютер яратилса, инсоният шарафини ҳимоя қилиш учун у билан шахмат ўйнашга тайёрман.\nКаспаров билан биринчи ўйиндан олдин Deep Thought’нинг даражаси 2552 эди — бу жаҳон чемпиони рейтингидан анча паст. Сунъий интеллектга IBM компьютер гиганти ёрдамга келди. У Deep Thought билан ҳамкорликда ишлашини маълум қилди. Лойиҳа Карнеги-Меллон Университетида диссертация иши сифатида бошланди, вақт ўтиши билан чемпион билан тенгма-тенг кураш олиб борадиган илк машина тайёрланди. IBM Дуглас Адамснинг «Ҳичҳекернинг галактикага кўрсатмаси» (The Hitchhiker’s guide to the galaxy) романидан илҳомланиб, Deep Thought номини Deep Blue’га ўзгартирди. Сабаб оддий эди — норасмий Big Blue номини олган компания ўзини шахмат компьютери номи билан абадийлаштирмоқчи эди.\nЛойиҳа яратувчилари дастурий таъминотни такомиллаштириш билан бирга машинанинг тезлигини доимий ошириб борди. Компьютернинг иши асосан рақиб юришидан сўнг қарор қабул қилиш учун вақт бор пайтида барча эҳтимолий ҳаракатларни ҳисоблаб чиқиш эди.\nКейинги юришни амалга ошириш учун машина миллионлаб вариантларни кўриб чиқади, бунинг учун эса жуда катта тезлик керак бўлади. Deep Thought бир сонияда 700 минг позициясини ҳисоблаб чиқарди, янгиланган Deep Blue 1997 йилда 200 миллион позицияни санашга қодир эди.\nМашина устида нафақат дастурчилар, балки шахматчилар ҳам бош қотирди. Компьютер билан спаррингга чиққан илк гроссмейстер Жоэл Бенжамин эди, кейинчалик унга бошқа профессионаллар ҳам қўшилди.\nКаспаров ва янгиланган Deep Blue ўртасидаги илк ўйин 1996 йилда бўлиб ўтди. IBM туфайли мусобақага 500 минг доллар ажратилди ва ғолибга унинг 400 минг доллари тегадиган бўлди. Партия Филаделфияда бўлиб ўтди, компьютернинг ўзи Нью-Йоркда жойлашганди. Унинг ўрнига онлайн сигнал орқали оператор юришни амалга оширар эди. Алоқа узилиши билан боғлиқ муаммо юзага келиши мумкинлигини ҳисобга олган IBM камроқ тезликка эга яна иккита машинани захирага олиб қўйди.\nБиринчи партия Deep Blue’нинг сенсацион ғалабаси билан якунланди — тарихда биринчи марта компьютер вақт билан чегараланган классик шахматда жаҳон чемпионини ютди. Лекин Каспаров дарҳол вазиятни ўнглади ва 4:2 ҳисобида ғалаба қозонди.\nКаспаров ўйиндан сўнг IBM’ни олқишлади, энди унга нисбатан фикри ўзгарганди:\nИнсоният тарихида илк бор сунъий интеллектга яқин келдик. Хатоларни камайтириш ва инсон ички туйғулари билан ўйнайдиган даражага чиқиш имконияти пайдо бўлди. Мен тўғри ёки нотўғри юраётганимни интуитив равишда ҳис қилаётган пайтимда машина шунчаки миллиардлаб вариантларни кўриб чиқади. Эҳтимол, келажакда инсоннинг ички тафаккури билан таққосланадиган алгоритм яратилиши мумкин.\nКомпьютер яратувчилар Каспаровнинг фикрига қўшилди ва бир йилдан сўнг реванш ўйини ўтказишни таклиф қилди.\nРеванш: машина ғалаба қозонди, лекин Гарри унга гроссмейстерлар ёрдам берди деб ҳисоблади\nКаспаров ва Deep Blue ўртасидаги иккинчи ўйин 1997 йилнинг май ойида ўтказилди.\nИшлаб чиқарувчилар зудлик билан хатоларни тўғрилади, лойиҳага топ-гроссмейстер Мигел Илескасни жалб қилди. Каспаров антикомпьютер тактикасини танлаши кутилганди — ностандарт қарорлар ва кутилмаган юришлар.\nЎйин Нью-Йоркда жойлашган Equitable Building биносининг 35-қаватида ўтказилди. Бу сафар Каспаров ва Deep Blue’ни километрлар эмас, бир нечта девор ажратиб турганди — икки блокдан иборат компьютер алоҳида хонада жойлашган эди. Мукофот пули 1,1 миллион долларгача чиқди — энди 400 минг долларни бир йил олдингидек ғолиб эмас, мағлуб бўлган оларди.\nIBM ўйиннинг тарғиботини ҳам ўз бўйнига олди: журналистларни таклиф қилди, трансляцияни ташкил қилди ва алоҳида томошабинлар залини ҳам тайёрлади.\nРегламент сақлаб қолинди — 6 кунда 6 партия. Каспаров оқлар билан юришни бошлади ва ғалаба қозонди — компьютер инсоннинг ностандарт юришига тайёр эмасди. Партия сўнгида машина қўпол хатога йўл қўйди: партияни яна ўнлаб юришга кўпайтириш ўрнига фойдасиз позицияларни тезроқ танларди.\nИккинчи партияда Каспаров компьютер узоқни кўзлаб, юриш схемаларини ишлаб чиқаётганига амин бўлган ҳолда партияни тўхтатди ва машинани ғалаба билан табриклади. Лекин Гарри машинанинг имкониятларини юқори баҳолаб юборганди: у ҳисобга олган ҳужумни машина шунчаки кўрмаган эди, партияни осонгина дуранг билан якунлаш мумкин эди. Шу лаҳзада жаҳон чемпионида шубҳа уйғонади ва у IBM’ни компьютерга инсон ёрдам бераётганликда айблайди. Унинг фикрича, машина-гроссмейстернинг тандеми дунёнинг энг яхши шахматчисидан бир неча бор устун эди.\n«Партияни кучли ўтказган машина қўрқмай юриш қилаётган бўлса, демак, у қоралар мунтазам шоҳ беришни амалга ошира олмаслигини кўрган. Шунинг учун текшириб кўрмадим. Бу ерда эса дуранг бор эди. Шу пайт менда шубҳа пайдо бўлди: бу компьютер хатоси эмас. Одамнинг элементар хатоси», — деди Каспаров.\nУндан сўнг учта дуранг қайд этилди — охирги партияга инсон ва компьютер бир хил: 2,5 очко билан етиб келди. Deep Blue оқ рангда ўйнайдиган бўлди, Каспаров эса таваккал қилди ва ўйинни қораларга хос бўлмаган услубда бошлади. 19-юришда Гарри мағлубиятга учради — бу унинг фаолиятидаги энг тезкор мағлубият эди.\nЎйиндан сўнг Каспаров ғазабга келди — яна бир бор компьютерга гроссмейстерлар ёрдам бераётганини таъкидлади. IBM чемпиондан баъзи юришларни очиқлаш бўйича талабнома ҳам олди.\n«IBM’нинг шубҳали хатти-ҳаракатлари ўйиндаги кескинликни ошириб юборди, шундан сўнг мен мағлубиятни осонликча тан ололмасдим. Тўғрисини айтсам, мен ютқазишга ўрганмаганман. Мағлубиятни осон қабул қилган инсон ҳеч қачон ҳақиқий чемпион бўла олмайди, бу тамойил, албатта, менинг ҳолатимда адолатли эди. Лекин адолатли курашга ишонаман. Ўшанда мен ва ўйинни кузатиб турган бутун дунё IBM алдаяпти деган фикрда эдик», — деб ёзган Каспаров «Одам ва компьютер: Келажакка назар» китобида.\nЯна бир версияга кўра, Гарри айнан ҳиссиётлари туфайли ғалаба қозона олмаган. Биринчи ўйиндаги баъзи хатоларидан сўнг у машинага юқори баҳо бериб юборган ва ундан қўрқишни бошлаган. Deep Blue яратувчиларидан бири Мюррей Кемпбел биринчи партиядаги хатоларни одатий камчилик деб тушунтиргани The New York Times журналисти Нейт Силвернинг «Сигнал ва овоз» китобида ёзилган.\nКаспаров узоқни кўра билиш (кейинчалик инсон фактори) деб қабул қилган жиҳат шунчаки дастурнинг хатоси бўлиб чиқди. Қоидаларда белгиланган шартларга кўра ходимлар биринчи партиядан кейиноқ компьютердаги камчиликларни тўғрилади. Бироқ жаҳон чемпиони бундан бехабар эди ва кутилмаган юришларни сабрсизлик билан кутарди.\n«Каспаров кутилмаган ўйин юқори интеллектнинг белгиси бўлади деб ҳисобларди. Гап оддий узилишда эканини тушунмаган. Машина ғалаба қозониш учун йўллар йўқлиги туфайли ортиқча ҳаракат қилмади. Компьютерга партиянинг қандай якунланиши қизиқ эмас, ғалаба қозониш учун вариант йўқми, у ортиқча уринмайди. Каспаров эса буни ҳисобга олмади», — деганди Кемпбел.\nГроссмейстер анча вақт мағлубиятни ҳазм қилолмай юрди. Турли хил тушунтиришлар пайдо бўлди: тайёргарликдаги камчиликлар, сиёсий фаолиятнинг бошланиши («Менинг шахматдаги йўлим» китобида Каспаров баҳорда генерал Александр Лебедга ёрдам бергани ҳақида ёзган). Албатта, IBM ҳақида ҳам фикр бўлди:\nМен чекланмаган ресурсга эга бўлган рақибга дуч келдим, у ҳар қандай вазиятда Каспаровни ютишни олдига мақсад қилиб олганди. Шунинг учун IBM бир вақтнинг ўзида ҳомий, ҳакам ва ташкилотчи эди. IBM катта жанг кетаётганини тушунишга имкон берди. Шунинг учун бутун ҳарбий муҳитни бошидан охиригача ўзи назорат қилди. Бинода турган ҳамма нарса IBM’ники эди. Машина ўйинида тушунарсиз вазиятларга чалғиб қолсанг, бу вазиятда одам диққатини жамлаши қийин бўлади. Шунинг учун яхши ўйин ўтказа олмадим.\nОрадан йиллар ўтгач, Гарри муҳим ўзгаришнинг бир қисми сифатида иштирок этганини тан олиб, фикрини ўзгартирди. Ўйин натижасини тан олган Каспаров келажакда инсон ва машина қарама-қаршилиги эмас, уларнинг ҳамкорлигини кўрди.\nDeep Blue кейин шахмат ўйнамади. Каспаровга қарши ўйин учун унга атаб песа ёзилган\nКаспаров ва Deep Blue қарама-қаршилиги шахматга бўлган қизиқишни ошириб юборди — ўйинни бутун дунё кузатди.\nОғриқли мағлубиятдан сўнг гроссмейстер IBM’га реванш жанги ўтказишни таклиф қилди ва ўртага чемпионлик совринини қўйди. Компания эса рад жавобини берди. Жаҳон чемпиони устидан қозонилган ғалабадан сўнг IBM’нинг акциялари сезиларли даражада ўсди. Янги муваффақият энди аввалгисидек таъсир кўрсатмаслиги мумкин, лекин мағлубият компанияга путур етказарди.\nЎйиндан сўнг Deep Blue ҳеч қандай расмий учрашувларда қатнашмади, хоҳ инсонлар билан бўлсин, хоҳ бошқа машиналар билан. Ҳозирда компьютернинг битта блоги Калифорниядаги компьютерлар тарихи музейида сақланади, иккинчиси эса Вашингтондаги Америка тарихи миллий музейида жойлашган. Қолган жиҳозлар IBM тадқиқот марказида қолган.\nКаспаров бошқа компьютерларга ҳам қарши ўйнаган: 2003 йил январда Deep Junior’га қарши дуранг, ноябрь ойида эса 3Д технологияларидан фойдаланган ҳолда Fritz дастурига қарши ўйинда ҳам дуранг натижа қайд этган. Ундан сўнг Гарри машиналар билан шахмат ўйнамаган, бир неча йилдан сўнг эса фаолиятини якунлаган.\nУндан кейин шахматчилар бир неча йил давомида дастурларга қарши ўйинлар ўтказган, лекин ғалаба учун кичик имкониятга ҳам эга бўлмаган. Охирги ўйин 2006 йилда жаҳон чемпиони Владимир Крамникнинг Deep Fritz дастурига 2:4 ҳисобидаги мағлубияти билан якунланган.\nИнсон ва машина ўртасидаги жангга қизиқиш йўқолди, чунки компьютерга қарши ўйинда ғалаба қозониш учун имконият йўқ эди. Ҳозирда гроссмейстерларнинг тайёргарлик вақтини компьютерсиз тасаввур қилиш қийин, лекин у билан натижа учун курашиш бефойда: амалдаги жаҳон чемпиони Магнус Карлсеннинг рейтинги 2882 ни ташкил қилса, энг кучли шахмат дастуриники эса 3534. Таққослаш учун Карлсен ва 100-рақамдаги шахматчи орасидаги фарқ — бор-йўғи 213 очко.\n2003 йилда «Game Over: Kasparov and Machine» номли ҳужжатли фильм ишланди. Жаҳон чемпионининг компьютерга мағлуб бўлиши поп-маданиятнинг ҳам диққатини тортди: 2013 йилда Нью-Йоркда ўйинга аталган «Машина» номли театр песаси тақдим этилди. Ўша йилнинг ўзида Disney песанинг экранизация ҳуқуқини харид қилди.\nPrevious Футбол тарихидаги энг тезкор ва энг кўп хет-трик кимга тегишли эканлигини биласизми?\nNext Террорчиликда айбланиб, 84 йиллик қамоқ жазосига ҳукм қилинган 8 карра Паралимпия чемпиони Себастьян Родригес ҳақида


Бир думалаб ҳамма диндор бўлди, бироқ… « Ўзбекистон Халқ Ҳаракати\nБир думалаб ҳамма диндор бўлди, бироқ…\nМен бу гапимни динни пеш қилиб гапираётганим йўқ. Дунёвий ақл билан гапиряпман. Боя бир ишхонада боши очиқ, таранг кийимларидан аъзолари бўртиб турган қиз кирганди ўша ердаги ҳамма эркаклар унга суқланиб, ҳирс ва шаҳват назари билан қараб, ишшайиб бир-бирига ишора қилди.\nУ кетиши билан бир рўмолли қиз кирганди – бир пасда вазият ўзгариб, оёғини кериб ўтирволган йигитлар ҳам оёғини йиғиштириб олди.\nФарқ 180 градус!!!\nҲамияти бўлса ҳатто атеист ҳам ўз синглиси ё опаси, ё онасига бошқалар суқ назар билан қарашини хоҳламайди!\nМен ҳайрон қолганим – бундан 30 йил аввал атеистик тузум – шўролар замонида ҳамма рўмолда юрарди. Бир думалаб ҳамма диндор бўлди – бироқ кўчада, ҳақиқий ҳаётда бунинг аксини кўрамиз. Шунча чиқаётган маърифий китоблар нега таъсир қилмаяпти? Нега жиноятчилик камаймаяпти?\nОна табиатан тарбиячидир! Эркаклар кўча одами. Лекин биз нима қиламиз, тескариси! Жума маърузаларини асосан эркаклар тинглайди, бироқ оналар ва аёллар бундай бахтдан мосуво. Ахир болаларни асосан аёллар тарбиялайди-ку!\nҲеч бўлмаса анави тадбирбоз Ёшлар иттифоқининг ҳар бир ўтказган тадбирига масжиддан бирорта имом доим қўшилиб боришини йўлга қўйишимиз керак эмасми?!.. Бизнинг бу ишларимиз нимага ўхшайди, айтайми?! Бу ишимиз бу ёқда чанқоқ, тап-тақир тақрон ер туриб, сувдан захлаб кетган ерга яна сув сепишга ўхшайди!!!


Ленин ўзбекча гапирди. Москванинг «Современник» театри Олмалиқда «Неформат»ни тақдим этди\nМашҳур «Современник» (Замондош) театри металлурглар шаҳри ҳисобланган Олмалиқда «Неформат» клуб кечасини ҳавола қилди. Бу театр гастроллари доирасидаги биринчи спекталь бўлиб, Тошкентда яна беш кеча тақдим қилинади.\nОлмалиқда «Неформат» янги «Металлург» маданият Саройида ўйналди. Яқиндагина мазкур саройда Олмалиқ тоғ-металлургия заводининг 70 йиллик юбилейи нишонланган эди. Унга кириб борган актёрлар сарой дид билан қурилганлигини таъкидлаб, спекталдан сўнг саҳна уларга жуда маъқул келганлигини айтишди.\nКечани очиб берган «Современник» театри бадиий раҳбарининг адабий масалалар бўйича ёрдамчиси Евгения Кузнецова шаҳар аҳолисини комбинат юбилейи билан яна бир бор табриклади.\n«Биз Олмалиққа биринчи бор, Ўзбекистонга эса иккинчи маротаба келяпмиз. Тўғриси, биз доимо тўғритаёқ ва сал-пал жангари бўлиб келганмиз. Бизни айрим ҳолларда мухолифатчи деб аташган. Собиқ Иттифоқ даврида бизни иттифоқ республикаларига доим ҳам юбораверишмаган», - деб айтди у.\nШунга қарамасдан, театр четларга чиқишга мувффақ бўлган. 1970 йилда улар илк бор гастрол сафари билан Ўзбекистонга ташриф буюришган. Айнан Тошкентда бўлиб ўтган театр йиғилишида Современник”нинг биринчи раҳбари Олег Ефремов МХАТ театрига кетиши ҳақида эълон қилган эди.\nАйтиш жоизки, биргина мазкур воқеа Ўзбекистон ва «Современник» театрини боғлаб тургани йўқ. Аниқроғи, Термизда туғилган ва театрнинг бугунги кундаги актёри Евгений Павлов илк бор Ўзбекистонга ташриф буюрди.\n«Қуёшли Ўзбекистон – бу бизнинг ностальгия, менинг бахтли болалигим. Мен 14 ёшимгача Термизда яшаганман ва айни пайтдаги ташриф давомида у ерга яна бориш ниятидаман. Мендан одатда кайфиятим нега қуёшли деб сўрашганида, менг қуёшли Ўзбекистонданман деб жавоб бераман ҳамда бу илиқлик билан ўртоқлашмоқчиман», - деб ҳикоя қилди Евгений Павлов.\nТеатр актрисаси Елена Плаксинанинг сўзларига кўра, унинг оилавий тарихи Тошкент вилояти Чирчиқ шаҳри билан боғлиқдир.\n«Менинг отам ҳарбий бўлганлиги боис, ота-онам менинг дунёга келгунимга қадар маълум давр шу ерда яшашган. Бизнинг уйда доимо Ўзбекистонни эслашади, палов пиширилади. Гастроллар арафасида онам менга албатта Чорвоққа боришни маслаҳат берди», – деди Елена Плаксина.\nАйнан у Александр Хованский билан бирга Вирипаевнинг «Солнечная линия» (Қуёшли чизиқ) спектаклидан парчани ҳавола қилган ҳолда «Неформат» клуб кечасини очиб беришди. Бир неча дақиқа давомида томошабинлар спектакль қахрамонлари Барбара ва Вернер билан биргаликда бир олам ҳис-туйғуларни ҳис этишди. Бунда умидсизлик ва ранжишдан тортиб, ҳақиқий, кечиргувчи ва қабул қилгувчи муҳаббатгача бўлган туйғулар барчани ҳаяжонга солди. Кейин эса спектакль ривожи сари, актёрлар томонидан турлича янги туйғулар баҳш этилиб, ҳар-бир кишини ўйлантиришга мажбур қилди.\nЕлена Кузнецованинг айтишича, «Неформат» ғояси 2015 йилда пайдо бўлган. Ўшанда «Современник» театри актёрлари ҳаётдан кўз юмган Игорь Квашани хотирлаб, 4 февраль куни унинг туғилган кунини нишонлашмоқчи бўлишган. Ўнада бир неча киши, жумладан Сергей Гармаш актёрлар ўзларининг мустақил ишларини кўрсатиб, ижодлари орқали Квашани эсга олишни таклиф этган. Биринчи кеча ниҳоятда сермаҳсул ўтиб, ҳар-бир иштирокчи ўзини-ўзи ифодалашга уринган. Ўшанда театрга шундай формат зарурлиги англанилган. Биринчи кечада маъқул бўлган чиқишлардан “Неформат” клуби ташкил топган.\n«Ҳозирги пайтда бу спектаклнинг саккизга яқин кўриниши мавжуд. Чунки ҳар йили 4 февраль куни биз қайта тўпланиб, янги ижод намуналарини томоша қиламиз. Айрим фрагментлар ўзидан- ўзи пайдо бўлади. Биз доимо ижро этганимизни ўзгартириб турамиз. Б спектаклнинг қатъий шакли мавжуд эмас», – деб таъкидлади Евгения Кузнецова.\nБўлиб ўтган кечада томошабинлар эътиборига Александр Червинскийнинг «Счастье мое» (Менинг бахтим), Федор Достоевскийнинг «Село Степанчиково и его обитатели» (Степанчиково қишлоғи ва унинг кишилари)каби спектаклларидан парчалар, Антон Чеховнинг "Дама с собачкой" (Лайча етаклаган хоним) импровизацияси ва «Чайка»даги Нина Заречнаянинг монологи ҳавола қилинди.\nНиколай Погодиннинг «Кремль курантлари»да саҳнага чиққан Владимир Ленинг кутилмаганда ўзбекча гапириб кетди.\nБу ролни ижро этган Рашид Незаметдинов: «Ленин ҳайкаллари ўз даврида иттифоқ республикаларнинг кўпгина шаҳар ва туманларида мавжуд эди. Ленинг шу ерга келган экан, ўзбекча гапирсин деб ўйладим», - дея ҳазиллашиб қўйди. Томошабинлар актёрнинг бу сўзларини катта олқишлар билан қарши олишди.\nТаъкидлаш жоизки, «Современник» театрининг Ўзбекистондаги гастрол сафари Алишер Усмоновнинг «Санъат, илм ва спорт» Хайрия жамғармаси ва Ўзбекистон ҳамда Россия маданият вазирликлари кўмагида амалга оширилмоқда.


«Алишер Навоий» метро бекатида аёл жонига қасд қилиш учун ўзини поезд рельсига ташлади — видео\n29.12.2020 | 15:49\nТошкент метрополитенининг «Алишер Навоий» бекатида 28 декабрь куни 38 ёшли аёл ўзини темир йўлга ташлаб, жонига қасд қилмоқчи бўлгани акс этган видео тарқалди. «Замон» дастури мухбири ҳолат юзасидан «Ўзбекистон темир йўллари» АЖ ахборот-таҳлилий медиа маркази раҳбари Алишер Болтабаевдан изоҳ сўради.\nОлинган маълумотга кўра, ўз жонига қасд қилмоқчи бўлган фуқаро Б.И. 1982 йилда туғилган. Айтилишича, аёл депрессия ҳолатида ўз жонига қасд қилиш мақсадида «Алишер Навоий» метро бекатидаги поезд рельсига ўзини ташлаган.\nИчки ишлар ходимлари тезкорлик билан станцияга яқинлашиб келаётган поезд ҳайдовчисини огохлантирилган. Поезд фуқаро ётиб олган жойдан узоқроқда тўхтаган. Бу вақт оралиғида аёл милиция ходимлари ва йўловчилар томонидан хавфдан қутқариб қолинган. Аёлнинг бу ишга қўл уриш сабаблари ҳозирча очиқланмаган.\nАввалроқ Бухорода 33 ёшли ҳамшира аёлни поезд босиб кетгани ҳақида хабар берилганди. Шунингдек, Бухоро туманида темир йўлни кесиб ўтаётган 69 ёшли эркакни поезд босиб кетгани хабар берилган.


O‘zLiDeP кўмагида 5 нафар ёш тадбиркорлик фаолиятини бошлади | O'zLiDeP\nЎтган йили “Yoshlar – kelаjagimiz” жамғармаси Урганч тумани филиали томонидан 5 нафар ёшга имтиёзли кредитлар ажратилган эди. Ҳозирда улар O‘zLiDeP туман кенгаши кўмагида тадбиркорлик фаолиятини бошлаб юборишган.\nМасалан, партиянинг “Келажак депутатлари” гуруҳи аъзоси Зафарбек Собиров Урганч саноат касб-ҳунар коллежи биносини “ноль” қийматда олиб, жамғарма томонидан олган 75 млн. сўмлик имтиёзли кредит эвазига маҳалласида мебель ишлаб чиқариш цеҳини очди.\n“Цеҳимизда 2 тенгдошларим ва 5 нафар шогирдларим билан 4 турдаги юмшоқ мебеллар ва ошхона жиҳозларини ишлаб чиқаряпмиз. Жорий йилда 40 млн. сўм даромад олдик. Энди фаолиятимизни янада кенгайтириб, қўшимча иш ўринлари яратмоқчиман”, – дейди З.Собиров.\nДарвоқе, ҳар соҳада йигитларимиздан қолишмайдиган ташаббускор қизларимиз ҳам бу борада катта натижаларга эришмоқда.\nУрганчлик Мақсуда Мадримова ҳам O‘zLiDeP кўмагида “Yoshlar – kelаjagimiz” жамғармаси Урганч тумани филиали томонидан имтиёзли кредит олиб, тадбиркорлик фаолиятини бошлаган ёшларимиздан бири. Ўтган йили иссиқхона ташкил этган ёш тадбиркор ҳозир мумайгина даромад олишга ҳам улгурди.\n“Бир сотих майдонда иссиқхона ташкил қилиб, помидор, бодринг, кўкатлар етиштиряпмиз. 4 нафар тенгдошларимни ишга олиб, улар билан бирга меҳнат қилмоқдамиз. Биринчи йил бўлишига қарамай ишларимиз анча яхши. Кейинги йилда иссиқхонани яна бир сотихга кенгайтириш ниятимиз бор”, – дейди М.Мадримова.\nҲа, партия кўмагида имтиёзли кредит олган ёшларимизнинг барчаси аллақачон тадбиркорлик фаолиятини йўлга қўйган. Масалан, Азамат Матниязов паррандачилик, Навбахор Рўзимова тикувчилик билан шуғулланиб келмоқда.\nO‘zLiDeP Хоразм вилоят Урганч туман Кенгаши аппарат рахбари Гулистон Адамбаева 2019-03-25 18:04:43\nНилуфар ДЖАББАРОВА айганидек туманимизда тадбиркор ёшларимиз кўпчиликни ташкил қилади, уларга яқиндан кўмаклашиш ва йўл йўриқ кўрсатиш албатта бизнинг зиммамизда. Президентимиз ёшларга шунчалар эътибор бераяптики ҳамма имкониятлар ёшлар қўлида тадбиркор ёшларимиз жудаям миннатдорлар.


Хориждан қайтганлар тиббий кўрикка мажбурланаяпти\n11 апрел 2021, Тошкент вақти: 06:46\nСамарқанд вилоятида хорижда меҳнат қилиб қайтганлар мажбурий равишда тиббий кўрикдан ўтказилаяпти. Озодлик манбаларига кўра, кўрикдан ўтишни истамаганлар милиция кўмагида мажбурланмоқда. Соғлиқни сақлаш тизими мулозимларига кўра, кейинги пайтда мардикорликдан қайтганлар орасида ОИТС ҳолатлари кўпайгани учун ушбу тадбир амалга оширилмоқда.\nСамарқанд тумани Гулобод маҳалласида яшовчи Озодлик манбасига кўра, Россия ёки Қозоғистонда ишлаб қайтган маҳалладошлари тиббий кўрикдан ўтишга мажбурланаяпти:\n“Ким мардикорликка бориб келса, маҳаллакомлар “текширишга борасан, текширтирмасанг бўлмайди”, деб айтишаяпти. Ўзи эркаклар докторга текширишга боришни унча хушламайди. Лекин маҳаллакомлар “бориш шарт”, деган гап қилаяпти”, деди гулободлик манба.\nУргут туманида яшовчи манба эса тиббий кўрикдан ўтишни истамаган эркаклар милиция ходимлари томонидан мажбурланаётганини гапирди:\n- Ҳозир Россиядан келганларни текшираяпти. У ёқдан келганлар ҳаммаси доктордан ўтказилаяпти. Уларни мажбуран текшираяпти. Участкавойлар аралашиб, мажбуран текшираяпти. “Бормайман” деса, Ички ишлар аралашиб, олиб боришиб, мажбурлаб текшираяпти,- деди ургутлик манба.\nСамарқанддаги манбаларнинг айтишича, мардикорликдан қайтганлар ўзи яшаётган қишлоқдаги врачлик пуктларида текширувдан бепул ўтаяпти.\n“Лекин қўшимча текширувга ҳожат бўлса, туман ёки вилоят касалхоналарига юборишаяпти. У ерга борилса, пул тўланаяпти, яна йўлкирага ҳам пул кетаяпти”, деди манбамиз.\nАмалдаги тартибга кўра, хорижда ишлаб қайтган ўзбекистонликларни тиббий кўрикдан ўтказиш жараёни мутлақо ихтиёрий тарзда амалга оширилиши лозим.\nСамарқанд вилоят Соғлиқни сақлаш бошқармасининг ўзини таништирмаган мулозимига кўра, мардикорликдан қайтганлар орасида ОИТС (Орттирилган иммун тақчиллиги синдроми) ҳолатларининг кўпаётгани боис айрим ҳолатларда эркакларни мажбурий тиббий кўрикдан ўтказишга тўғри келмоқда:\n“Кейинги 2-3 йил ичида хорижда ишлаб қайтган фуқаролар орасида турли хил касалликларни юқтириб қайтиш ҳолатлари кўпайди. Айниқса, ОИТС масаласи хавотирга сабаб бўлаяпти. Россияга борганлар у ёқдан ОИТС, сўзак, заҳм каби жинсий касалликларни юқтириб келаяпти. Келиб хотинига ҳам юқтираяпти. Эркаклар ҳеч қачон уйига қайтгач, ўз хоҳишим билан тиббий кўрикдан ўтай демайди. Фақат соғлиги оғирлашгач, унинг касали маълум бўлаяпти. Ҳозир вилоятда 1675та ОИТВ юққан киши бор. ОИТС маркази вазиятни ўрганганида, касаллик, асосан, чет элга ишлашга бориб қайтганлар орасида кўпайгани аниқланган”, деди соғлиқни сақлаш расмийси.\nСамарқанд вилоят ОИТС маркази маълумотига кўра, сўнгги олти ой давомида мардикорликдан қайтганлар тиббий кўрикдан ўтказилганда 59 нафар одамда ОИТВ аниқланган.\nМарказ маълумотига кўра, сўнгги 10 йил давомида Самарқанд вилоятида 773 нафар одам ОИТСдан вафот этган.\nСамарқанд мамлакат бўйича ОИТС энг кўп тарқалган вилоятлардан бири ҳисобланади.\nБутун республика бўйича ОИТВга чалинганларнинг умумий сони 28 мингга яқинлашиб қолган. Бу рақамнинг 70 фоизи эркакларга тегишли бўлиб, умумий кўрсаткичнинг 52 фоизида ОИТВ жинсий алоқа орқали юққани қайд қилинган.


Ўзбекистон: газ йўқ, кўмир йўқ, таппи эса ўта зарарли? Ёқаверасизми? - BBC News O'zbek\nЎзбекистон: газ йўқ, кўмир йўқ, таппи эса ўта зарарли? Ёқаверасизми?\nТаппидан Ўзбекистон қишлоқларида кенг фойдаланилади\nКуз келиб кунлар совий бошлагач ҳар биримиз яшаш жойимизнинг иссиқлигини таъминлаш ҳақида қайғура бошлаймиз. Агар уйингиз қишлоқ жойларда жойлашган бўлса, демак бу фикр сизни қишин-ёзин тарк этмайди. Пули бор одам ўтин олади, кўмир олади. Пули йўқлар ёки етарлича кўмир, ўтин сотиб олишга етмаганлар нима қилади? Ҳа, балли, таппи ёқади.\nЎзбекистон табиий газ заҳираларига эгалиги бўйича дунёда 14-ўринда туради. «Ўзбекнефтегаз» миллий холдинг компанияси табиий газ қазиб олиш бўйича дунёда 11-ўринни эгаллаб, йилига 60-70 миллиард куб метр табиий газ қазиб олади. Ўзбек газининг асосий қисми чет элга экпорт қилинади. Экспортдан келадиган маблағ эса юртимиздаги қурилиш, бунёдкорлик ишларига сарфланади. Ҳар ҳолда шундай деб яхши гумонда бўламиз.\nЛекин мана шунча маблағ мамлакат аҳолишининг қиш бўйи совқотиб, қўлбола иситиш мосламалари ишлатишига, бунинг оқибатида эса ис гази каби турли хавфли газлардан заҳарланиб ҳалок бўлиш даражасига боришига арзирмикан? Ушбу мақолада аслида газ заҳирамиз ёки кўмир ёқиш ҳақида эмас, айнан таппи ҳақида ёзишни мақсад қилган эдик.\nТаппини фақат биз ёқамизми?\nБундай олиб қарасангиз, қорамол гўнги қишлоқ хўжалигида деҳқоннинг дастёри ҳисобланади. У билан ерга ишлов бериш, тупроқ унумдорлигини ошириш мумкин. Қуритилган қорамол гўнгидан эса биоёқилғи сифатида фойдаланиш мумкин. Таппидан фақатгина Ўзбекистонда фойдаланишмайди. Осиё, Африкадаги кўплаб давлатларда таппи қишлоқ аҳолисининг энг асосий ёқилғиси ҳисобланади. Жумладан, Афғонистон, Бангладеш, Хитой, Ҳиндистон, Эрон, Непал, Покистон, Қирғизистон, Тожикистон, Монголияда ёз бўйи қуёшда қуритилган қорамол гўнги қишлоқ аҳолиси кенг ишлатадиган ёқилғи тури ҳисобланади. Африка давлатларининг ҳам аксарияти бундай таппилардан кенг фойдаланади.\nТаппининг қандай фойдали жиҳатлари бор?\nҲайвон гўнгини таппи қилиб ундан биоёқилғи сифатида фойдаланилар экан, маҳаллий аҳоли унинг қуйидаги фойдали жиҳатлари борлигини айтади:\nБошқа алтернатив ёқилғи турларидан жуда ҳам арзон;\nСамарали ёқилғи тури;\nМаҳаллий ўрмон ресурсларининг тезликда кесилишини олдини олишда ёрдам беради;\nОсонгина қўлга киритилади, ҳатто уйда қорамол боқилмаган тақдирда ҳам қишлоқ йўлларида кунда бироз сайр қилиш орқали анчагина таппи йиғиш мумкин;\nСотиб олинганда ҳам жуда арзонга тушади ёки бошқа товар билан алмашиниши мумкин;\nБошқа ёқилғи турларига қараганда атроф-муҳитни камроқ ифлослантиради;\nТаппи ёрдамида ҳайвон гўнгидан осон халос бўлиш мумкин;\nЭнг муҳими доимий ва қайта тикланувчи энергия.\nТаппининг зарари бўлиши мумкинми?\nМана шу ердан мақоламизнинг бироз дилни хира қиладиган қисми бошланади. Буюк Британиялик ва ҳиндистонлик тадқиқотчилар айнан таппи борасида илмий тадқиқот ўтказишди. Унинг инсон организмига таъсири қай даражада эканлигига баҳо бериш тадқиқотнинг асосий мақсади этиб белгиланди.\nЎтказилган текширишларнинг кўрсатишича, вентиляцияси йўқ хона ичида ёқилган таппи ўзидан жуда фаол юқори оксидловчи хусусиятга эга майда заррачаларни ажратади. Нафас йўллари билан одам ичига тушган бундай майда заррачалар нафас йўли касалликларини келтириб чиқариши, сурункали астма, бронхитни юзага келтириши мумкин.\nТадқиқот натижалари илмий жамоатчилик орасида жуда ҳам нуфузли бўлган "Particle and Fibre Toxicology" (импакт фактор - 6,105) журналида чоп этилди.\nТаппининг зарарлари фақат мана шу билан якунланмайди. Совуқ тушганда биринчи ёрдамчимиз бўлган таппи бизнинг саломатлигимизни секин-асталик билан емириб борувчи яна бир қатор зарарли моддаларни чиқариши билан кишининг ақлини шошириб қўяди.\nЖумладан, таппи ёнганида ўзидан ҳавога полициклик ароматик углеводородлар гуруҳига кирувчи моддаларни ажратиб чиқаради. Булар ҳавони ва атроф-муҳитни бузувчи органик ифлослантирувчилар ҳисобланиб, полициклик ароматик углеводордларнинг киши саломатлигига қандай таъсир қилишини мутахассислар жуда яхши билишади.\nУлар қаторидаги диоксин ва хлорофенол каби моддалар киши ДНКсига кучли таъсир этувчи канцероген (саратон келтириб чиқарувчи) хусусиятга эга ҳисоблади. ДНК таъсир қилувчи ҳар бир нарса мутация келтириб чиқаради. Бу секин-асталик билан турли хилдаги нуқсонлар билан туғилиш эҳтимоллигини ошириб юборади.\nТаппи ёқилган хонада бўлган кишилар организмида жуда секин асталик билан турли касалликларнинг юзага келишига сабаб бўлади. Масалан, диоксиннинг 0,5 микрограмм/кг миқдордаги даражаси айрим организмлар учун ҳалокатли ҳисобланади. Хлорофенол эса бундай таъсирни 600 миллиграмм/кг бўлганда юзага келтиради. Ушбу моддаларнинг мунтазам киши организмига таъсир этиб бориши, одам қонида эритроцитларнинг емирилишига ва иммун тизимининг сусайишига олиб келади.\nҚишлоқ жойлардаги болалар ва аёллар орасидаги камқонлик, иммунитетининг пастлиги бежиз эмасдир, ҳарҳолда.\nТаппи ёқилган ҳаводаги мишяк миқдорининг ортиши ҳам санаш мумкин бўлган хавфлардан бири десак адашмаймиз. Нормал ҳолатда бир куб метр ҳаво таркибидаги мишяк миқдори 0,4-30 нанограммгача бўлиши белгилаб қўйилган. Ушбу миқдорда мишяк одам организмига хавфли таъсир кўрсатмайди. Лекин ёпиқ, вентиляцияси йўқ хоналарда ёқилган таппи натижасида хона ҳавосининг ҳар 1 куб метридаги мишяк миқдори 250-420 нанограммгача ортгани аниқланган.\nОлимларнинг таъкидлашларича бундай хонада нафас олган киши организмига 25% ҳолатда мишяк ютилади. Бундан ташқари хона ҳавосидаги ушбу мишяк хонадаги сув, озиқ-овқат маҳсулотлари юзасига қўниб киши организмига тушади. Бундай ҳаводан нафас олувчи кичилар йўтал, сурункали бронхит ва бошқа нафас йўллари касалликлари юзага келиши кузатилади.\nТаппининг шунча зарари бўлса нега одамлар ундан бемалол фойдаланиб ётибди?\nМақолани ўқиган ҳар бир кишида юқоридаги савол туғилган бўлса ажаб эмас. Бир қарашда ҳеч ким таппига эътироз билдирмагандек туюлади, лекин аслида ҳам шундаймикан? Қишлоқларда яшовчи маҳаллий аҳолиси таппидан кенг фойдаланадиган Ҳиндистон, Бангладешдаги кўплаб нодавлат ташкилотлар қишлоқ аҳолиси саломатлигига таъсир кўрсатувчи омиллар орасида мана шу таппи ёқиш ҳам борлигини таъкидлаб доимий равишда аҳолига унинг зарарлари ҳақида айтиб, ундан фойдаланмаслик ҳақида бонг уриб келади.\nЛекин бошқа алтернатив ёқилғиси бўлмаган маҳаллий аҳолининг мана шундай таппи ёқишдан бошқа иложи қолмагандан кейин бундай чақириқларни одатда эътиборсиз қолдиради. Ростдан ҳам овқат пишириш учун ўт ёқишга ҳеч вақоинг бўлмаганидан кейин, қишда уйингни иситиш учун на газ, на ўтин ва на кўмиринг бўлмаса, минг зарар бўлса ҳам тирик қолиш учун таппи ёқаверасан-да!\nМақола ёзиш давомида Фейсбукдаги фаол гуруҳларнинг бирида «Таппининг зарарлари ҳақида нималарни биласиз?» кўринишида савол билан мурожаат қилиб, шу мавзуда мақола ёзилаётгани ҳақида пост қилдирдим. Пост муҳокамасига киришиб кетган юртдошларимизнинг қолдираётган изоҳларидан уларнинг кўпчилиги таппининг зарарли томонлари борлигини, киши саломатлигига салбий таъсир қилувчи хусусияти мавжудлиги ҳақида етарлича маълумотга эга эмаслиги кўринади.\nЛекин улар орасида бошқа ёқадиган нарсамиз бўлмаса, бизга ҳам ҳавас эмас таппи ёқиш қабилидаги изоҳлар ҳам бор.\n"Кейинги йил таппи ёқишдан ўласан дейишса ҳам ёқавераман. Чунки ёқадиган бошқа нарсам йўқ" деган изоҳни ўқиганимдан кейин, одамларга нақадар қийин эканлигини яна бир бор ҳис қиламан. Баъзи изоҳ қолдирувчилар эса ўтган йилда қишда кўмир ёқишга мўлжалланган қўлбола печкалардан ис гази чиқиши туфайли ҳукуматнинг ушбу печкаларни ишлатишни чеклашига шаъма қилиб саволга ҳазилона «Илтимос, шу мақолангизни ёзмай қўяқолинг. Агар, мақолангиз бирор-бир «КАТТАКОН»нинг қулоғига етса таппини қонун билан тақиқлаб қўйишмасин» деб муносабат билдиради.\nАслида бу мақолани аҳолига мана сиз ёқаётган таппи қандай зарарлар келтириб чиқарар экан, таппи ёқманг деган мақсадда ёзмадим. Бу мақола аҳолиси таппи ёқишга мажбур бўлаётган ҳудудларнинг раҳбарлари учун ёзилди. Мамлакатнинг бирламчи бойлиги бу фуқароларининг саломатлиги бўладиган бўлса, бу ишга албатта жиддий ёндашиш лозим. Вақт ўтиб борган сари юзага келадиган муаммолар катталашиб бораверади. Катта йиртиққа эса катта ямоқ лозим бўлади. Бу ҳар биримизга қимматга тушади. Мана шуни унутмасак, аҳоли саломатлигига, бирламчи эҳтиёжларига эътибор қаратсак, ўйлайманки ҳеч қачон ютқизмаймиз.\nТок ё таппи: Ўзбекистон - энг орқада\nБир оила қишдан чиқиши учун 500 доллар керак


“Урганч” халқаро аэропорти 2015 йилнинг энг яхши аэропорти деб топилди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари “Урганч” халқаро аэропорти 2015 йилнинг энг яхши аэропорти деб топилди\t09:49, 17 июнь\tХалқаро фуқаро авиациясининг “Аэропорт” ассоциацияси томонидан “Урганч” халқаро аэропорти 2015 йилнинг энг яхши аэропорти деб топилди. “Урганч” аэропорти бир йўла икки номинация, яъни “МДҲ давлатларининг 2015 йил учун энг яхши аэропорти” ва “Туризм соҳасига қўшган улкан ҳиссаси” номинацияларида ғолибликни қўлга киритди. Тадбирда Халқаро фуқаро авиациясининг “Аэропорт” ассоциацияси бош директори Виктор Горбачёв “Урганч” аэропорти раҳбариятига Ассоциация кубоги ва махсус дипломни топширди. 2014 йилда аэропортда соатига 600 йўловчига хизмат кўрсатиш имкониятига эга бўлган иккита янги терминал ишга туширилди. Пул айирибошлаш шохобчаси, она ва бола хонаси, тиббиёт пункти, Duty-free дўкони ва кафетерийда замонавий шароит яратилган. 200 йўловчига мўлжалланган транзит, VIP, CIP заллари, экипаж учун дам олиш хонаси мавжуд. Терминалда сайёҳлар учун махсус ахборот хонаси жорий этилган. Улар бу ердан ҳудуднинг транспорт имкониятлари, меҳмонхоналар, умумий овқатланиш жойлари ҳақида ва бошқа зарур маълумотларни олиши мумкин. Бинода авиация хавфсизлигини таъминлаш мақсадида замонавий текширув ускунаси ўрнатилган. Аэропорт Париж, Милан ва дунёнинг бошқа шаҳарларидан келаётган кўплаб сайёҳларни қабул қилмоқда. Йўловчиларнинг хавфсизлигини таъминлаш ва юқори даражада хизмат кўрсатиш учун барча имкониятлар яратилган.\nРаъно ЯРАШЕВА: “Бугунги сайлов истиқболга қўйилган яна бир ажойиб қадам бўлади”\tИльгиз Танташев “Сузуки Кубоги” ярим финал учрашувига бош ҳакам этиб тайинланди\t2017 йил учун ФИФА реферилари рўйхатига киритилган ўзбекистонлик ҳакамларни тасдиқланди\t"Локомотив"дан мавсум сарҳисоби: Ким нечта гол урди?\tОзодбек НАЗАРБЕКОВ: “Қизим сайловга бораман деб хархаша қилди”\tЎзбекистонда сайлов ўтди деб топилди\tОтправить


Наманган шаҳар хокимига биринчи ўринбосар тайинланди, Президент иштирокидаги сессия давом этмоқда - Namanganliklar.uz\nНаманган хаёти Президент\nАйни вақтда Ҳалқ депутатлари Наманган вилояти кенгашининг навбатдан ташқари 26 -сессияси давом этмоқда.\nУнда Президент Шавкат Мирзиёев иштирок этяпти. Бир неча дақиқа аввал сўзга чиққан вилоят ички ишлар бошқармаси ёшлар етакчиси, 31 ёшли Достонбек Абдуқаҳҳоровни давлат раҳбари саволга тутди ва самимий суҳбатлашди, унинг маҳаллабай ишлаш тизими бўйича фикрларини тинглади.\nДостонбек Абдуқаҳҳоров Наманган шаҳар ҳокимининг биринчи ўринбосари лавозимига тайинланди.\nСессия иши давом этмоқда, ташкилий масала кўрилмоқда.


Matiz Россия бозоридаги энг арзон автомобиль деб тан олинди » Скачать музыку бесплатно новинки музыки 2016-2017\nКомментариев: 0 Просмотров: 1 134 Дата: 28-12-2015, 10:02 «Российская газета» нашри 2015 йилнинг декабрь ойидаги энг арзон янги автомобиллар ўнлигини тузиб чиқди. Мазкур рўйхатнинг биринчи поғонасида Ravon Matiz номи тилга олинган бўлиб, бугунги кунда ушбу ихчам машина Россияда 314 минг рублдан сотилмоқда. Айни пайтда мазкур автомобильнинг базавий намунаси беш босқичли механик тезлик узатмалар қутиси билан ишлайдиган 0,8 литр ҳажмли 51 от кучига эга мотор билан таъминланган бўлиб, унда хираланишга қарши салон ва асферик ён ойналар, орқа эшиклар ва ойналарни болалардан блоклаш тизими, шунингдек, туманга қарши орқа ёриткичлар ҳам жой олган. Хитойликларнинг «ifan Smily кичик хэтчбеки эса иккинчи ўринни эгаллаган. Standart жамланмаси билан мазкур автомобиль 319 900 рублдан таклиф қилинмоқда. Ташқи томондан британиянинг Mini Cooper`га ўхшаш машина 89 от кучига тенг 1,3 литрли мотор билан таъминланган. Кейинги ўринларда Lifan Smily New (364,9 минг рубль), Lada Granta (368,9 минг рубль), Lifan Solano (379,9 минг рублдан бошланади), Lada Granta (388,5 минг рублдан), Geely GC6 седани (389 минг рублдан) Chery Bonus (389,9 минг рубль), Renault Sandero хэтчбеки (399 минг рубль), Chery Very хэтчбеки (399999 рубль) ва Datsun on-DO (400 минг рублдан бошланади) қайд этилган. Эслатиб ўтамиз, Ravon Matiz ситикарининг янги авлоди Россияда 2016 йилнинг март-апрель ойидан савдога чиқарилиши хабар қилинган. Маълумотларга кўра, 2016 йилнинг биринчи қисмида Россия бозорида Ravon Matiz ва Geely GC6 нархлари ўсиши кутилмоқда. Ўз навбатида, бошқа арзон автомобиллар ҳам пайдо бўлиши кутилмоқда. Хусусан, февраль ойида нархи 380 минг рубль атрофида бўладиган Lada Priora ҳамда май ойида 250 минг рублдан таклиф этиладиган Bajaj Qute автомобиллари бозорга чиқиши мумкин. Россия топ-10 рейтингига 379 минг рублдан бошланадиган Ravon Nexia автомобилининг кириши кутилмоқда.


Россия халқаро захиралари бир ҳафта ичида қанчага ўзгарди? | Qalampir.uz\nРоссия халқаро захиралари бир ҳафта ичида қанчага ўзгарди?\nОлам\t16 Июнь 21:29 12074\nРоссиянинг халқаро захиралари 3 июндан 10 июнгача 0,6 фоизга ошди ва 594,6 миллиард долларни ташкил этди. Бу ҳақда мамлакат Марказий банки маълум қилди.\n“Халқаро захиралар 10 июнь ҳолатига кўра, 594,6 миллиард долларни ташкил этди, бу ижобий қайта баҳолаш натижасида бир ҳафта ичида 3,3 миллиард долларга ёки 0,6 фоизга ўсди”, дейилади хабарда.\nАввалроқ, Россия банки, агар мамлакат иқтисодиётидаги вазият ижобий ривожланса, асосий ставкани янада пасайтириш имкониятига рухсат берган эди. Мамлакат расмийларига кўра, паст инфляция Россия иқтисодиёти учун макроиқтисодий барқарорлик учун зарур.\nS&P Global Ratings (S&P) халқаро агентлиги Россиянинг хорижий валютадаги узоқ муддатли ва қисқа муддатли кредит рейтингларини “CC” дан “SD”га, яъни “танланган дефолт”га туширганди. Россия Президенти матбуот котиби Дмитрий Песков хорижий валютадаги рейтингини “танланган дефолт” даражасига туширишига объектив сабаблар йўқлигини даъво қилган эди.\n28 Июнь 17:57 43720\n28 Июнь 20:16 38230\n29 Июнь 08:19 37807


Мохим ижодидаги янгиликлар » PopCorn.uz - Шоу Бизнес олами хақиқати\nМохим ижодидаги янгиликлар\nСана: 28.07.2015 1406\nЁш бўлишига қарамай, ўз овози ва истеъдоди билан бир қатор ютуқларга эришиб келаётган хонанда Моҳим бир муддат ҳам тиним билмайди. Турли тадбир ва танловларда, телекўрсатувлар-у, радиоэшиттиришлардаги жонли мулоқаотларда ҳам фаол бўлган хонанда янги ижод намуналари яратиш борасида ҳам самарали меҳнат қилмоқда.\nМоҳимнинг яқинда яратилган янги қўшиғи учун тез кунда видеоклип суратга олиш ишлари бошлаб юборилиш арафасида. "Сенсиз" номли таронанинг сўзи Иброҳим Жиянов томонидан ёзилган бўлиб, мусиқасини хонанданинг ўзи басталаган, Рустам Тулашев эса мусиқий сайқал берган.\nВидеоклип режиссёр Рауф Набиев томонидан суратга олиниши режалаштирилган. Энг қизиғи, видеода суратга тушиш учун Англиядан маҳсус меҳмон ташриф буюриши кутилмоқда. У қандай меҳмон экан, жаҳонга машҳур актрисами ёки таниқли модель, деган савол барчани қизиқтириши табиий. Бу ҳақда эса видео тасвирга олиш ишлари бошланганида, иш жараёнларидан фоторепортаж тақдим этиб, тўлиқ маълумотлар берамиз. Бизни кузатишда давом этинг.


Карвонсарой – Telegram\nМарказий Осиёда терроризм, хавфсизлик ва ҳамкорлик мавзуларини ёритувчи маҳаллий мухбирлардан кундалик янгиликлар ва таҳлилий мақолалар.\nРоссия режимининг Беларусдаги активларни қўлга киритиш ва унинг беқарор иқтисодиётига туртки беришга қаратилган ҳаракатлари Москванинг Марказий Осиёда таъсир дастакларини қўлга киритиш бўйича давом этаётган стратегиясига ўхшаб кетмоқда, дейди таҳлилчилар. http://central.asia-news.com/r/xx2v\n242 views 06:00\nХитой режими ўз манфаатлари учун муҳим саналган минтақаларда «вакцина дипломатияси» билан шуғулланмоқда – самарали COVID-19 вакцинасини тақдим этиш ваъдаси билан дипломатик бартер таклиф қиляпти. Дунёнинг кўплаб давлатлари Пекиннинг асл мақсадларига нисбатан тобора сергакроқ бўлиб бормоқдалар.\n194 views 15:07\nҚозоғистонда қўлбола синтетик наркотиклар ишлаб чиқариш ва сотиш ҳажми сезиларли даражада ошиши ортидан мамлакат ҳуқуқни муҳофаза қилиш идоралари гиёҳвандлик билан боғлиқ жиноятларга қарши курашни кучайтирган. http://central.asia-news.com/r/xxfz\nЕвропа Иттифоқи (ЕИ) ва Бирлашган Миллатлар Ташкилотининг Тараққиёт Дастури (БМТРД) томонидан қозоқ ёшларининг радикализмга қаршилигини кучайтиришга қаратилган янги лойиҳа амалга оширилди. http://central.asia-news.com/r/xxtn\n200 views 19:48\nРоссиялик журналистлар яқинда Қирғизистонда бўлиб ўтган норозилик намойишларини Кремлнинг фуқаролар орасида низо келтириб чиқариб, шимолни жанубга қарши қилиб кўрсатиш истагига мос ҳолда ёритдилар ва ўз мақсадларига эришиш учун ҳатто камералар олдида воқеаларни саҳналаштирдилар. http://central.asia-news.com/r/xy8l\n194 views 06:00\nМарказий сайлов комиссиясига (МСК) кўра, 20 декабрь куни Қирғизистонда янги парламент сайловлари, ундан бир ой ўтиб – 17 январ куни эса президент сайловлари ўтказилиши мумкин. http://central.asia-news.com/r/xyq5\n204 views 06:00\nХитой режими коронавирус пандемияси оқибатида юзага келган иқтисодий қийинчиликларга қарамай, Қирғизистонга берган йирик миқдордаги қарзни тўлашни муддатини кечиктиришдан бош тортмоқда. http://central.asia-news.com/r/xywf\nҚўшма Штатлар Россия ҳарбий разведкасининг олти зобитини бутун дунё бўйлаб киберҳужумларни амалга оширганликда айбламоқда. Бу ҳақда душанба (19 октябрь) куни АҚШ адлия вазирлиги баёнот берган. http://central.asia-news.com/r/xzbm\n163 views 18:42\nТуркманистон ва Афғонистон ўтган ой охирида Афғон заминида анчадан бери тўхтаб қолган инфратузилма лойиҳалари, жумладан Туркманистон-Афғонистон-Покистон-Ҳиндистон (ТАПҲ) газ қувури ва темирйўл қурилишини жадаллаштиришга келишиб олдилар. http://central.asia-news.com/r/xzlf\n163 views 18:45\nИкки аъзо мамлакат Россия етакчилигидаги Коллектив хавфсизлик шартномаси ташкилотининг сўнгги тинчликпарварлик машғулотларида иштирок этишдан бош тортди. http://central.asia-news.com/r/xzzh\nҚозоғистонда бошланган тезкор профилактик тадбирда участка нозирлари кўп қаватли уй хонадонлари ва хусусий уйларга ташриф буюриб, уларда яшовчи аҳоли билан танишиш ва хавф гуруҳига кирувчи шахсларни текшириш билан шуғулланмоқда. http://central.asia-news.com/r/y00z\nРоссия ва Эрон режимлари америкалик сайловчиларнинг маълумотларини қўлга киритиб, 3 ноябр куни ўтадиган президент сайлови олдидан жамоатчилик фикрига таъсир ўтказишга қаратилган чораларни қўлладилар, деб маълум қилган АҚШ расмийлари чоршанба (21 октябр) куни. http://central.asia-news.com/r/y011\nАрманистон-Озарбайжон низоси давом этар экан, Эрон Туркманистоннинг уруш ҳудудига Афғонистон орқали ёлланма жангариларнинг олиб ўтилиши билан боғлиқ яширин фитнадаги иштироки ҳақида дезинформация тарқатиб, Ашхободнинг жиддий эътирозига учради. http://central.asia-news.com/r/y0ck\nУюшган жиноий гуруҳлар фаолиятини тергов қилиш доирасида наркофуруш Қамчибек Колбоев ҳибсга олинди, деб хабар беради Қирғизистон Миллий хавфсизлик давлат қўмитаси (ГКНБ) пайшанба (22 октябрь) куни. http://central.asia-news.com/r/y0c2\n208 views 03:30\nБикамал Какен 2017 йилда эри Хитой шимоли-ғарбидаги Шинжонга бориб дом-дараксиз кетгач, унинг яқин орада Қозоғистонга қайтмаслигини тахмин қила бошлади. http://central.asia-news.com/r/y0vg\n144 views 06:00\nЎтган ҳафтада Қозоғистон Миллий хавфсизлик қўмитаси (КНБ) махсус кучлари эҳтимолий фавқулодда вазиятларга тайёргарликни таъминлаш доирасида Олмаота шаҳри ва вилоятида аксилтеррор машқлар ўтказди.\nCешанба (27 октябрь) куни АҚШ сенаторлари Хитой режимининг уйғурлар ва бошқа туркийзабон мусулмонларга қарши геноцид сиёсатини қўллаётгани ҳақидаги резолюцияни қабул қилдилар. Бу чора лагерларда сақланаётган тахминан бир миллиондан ортиқ одам юзасидан режимга нисбатан босимни кучайтириши мумкин. http://central.asia-news.com/r/y19m\n115 views 06:00\nАҚШда Хитой режими мухолифларини қўрқитишга қаратилган халқаро операцияга алоқадорликда айбланган саккиз нафар хитойлик жосус ҳибсга олинди. Бу ҳақда чоршанба (28 октябрь) куни АҚШ расмийлари маълум қилганлар. http://central.asia-news.com/r/y1p7\nЎзбекистон президенти Шавкат Мирзиёев лотин ёзувига асосланган ўзбек алифбосига ўтишни жадаллаштиришга қаратилган фармонни имзолади, деб хабар берди ўтган ҳафта Озодлик радиоси (RFE/RL). http://central.asia-news.com/r/y1pd\n76 views 06:00